Bungkusan uranium dirampas di Heathrow

LONDON, 11 Januari- Polis Britain membuka siasatan terhadap bungkusan mengandungi uranium yang dirampas di Lapangan Terbang Heathrow London hari ini.Bungkusan itu ditemui oleh ejen sempadan semasa melakukan tugas rutin pada 29 Disember, kata polis.Menurut The Sun, yang pertama kali melaporkan kisah itu, bungkusan tersebut berasal dari Pakistan dan tiba dalam penerbangan dari Oman.Uranium itu ditemui dalam penghantaran besi buruk.Penyiasat sedang meneliti sama ada ia merupakan "kecuaian pengendali" di Pakistan, lapor BBC."Saya ingin meyakinkan orang ramai bahawa jumlah bahan tercemar itu sangat kecil dan telah dinilai oleh pakar sebagai tidak menimbulkan ancaman," kata komander polis Richard Smith kepada media Britain."Walaupun siasatan masih diteruskan, ia tidak dikaitkan dengan sebarang ancaman."- AFP

(Pelawat beratur di Kawalan Sempadan UK, Lapangan Terbang Heathrow/REUTERS)


Pergunungan di Arab Saudi diliputi tumbuhan hijau

MEKAH, 11 Januari- Pemandangan gunung di Arab Saudi diliputi kehijauan tumbuhan menjadi tular di media sosial.Sebuah video yang dirakam oleh peminat cuaca Saudi Abdulelah Alsulami, turut menjadi tular menunjukkan gunung yang diliputi kehijauan dan rumput tumbuh di ruangan luas di sekelilingnya.Alsulami memberitahu kepada Reuters, perkara itu "suatu kebesaran" kerana pergunungan di kawasan padang pasir biasanya berwarna hitam.Ketua Ahli Meteorologi di Arabiaweather Omar Dajani berkata, "kejadian itu disusuli dengan hujan lebat yang bermula pada November tahun lepas," katanya dalam satu temu bual dengan Reuters.- REUTERS

(Tangkap layar rakaman video Abdulelah Alsulami/REUTERS)


CEO TikTok yakinkan peraturan EU mengenai privasi, keselamatan kanak-kanak

BRUSSELS, 11 Januari- Ketua Eksekutif TikTok Shou Zi Chew dalam lawatan ke Brussels pada Selasa berusaha untuk meyakinkan Kesatuan Eropah (EU) untuk menghormati peraturan teknologi dan komitmen terhadap privasi dan keselamatan kanak-kanak.Aplikasi video pendek yang dimiliki oleh konglomerat teknologi China ByteDance, telah berusaha selama tiga tahun bagi mengatasi kebimbangan AS sama ada data peribadi warganya boleh diakses dan kandungannya boleh dimanipulasi.Tekanan terhadap syarikat itu semakin bertambah berikutan beberapa pekerjanya mengakses data pengguna TikTok dua wartawan untuk mengenal pasti sumber kebocoran maklumat kepada media."Objektif pertemuan dengan TikTok adalah untuk mengkaji bagaimana syarikat itu bersedia untuk mematuhi peraturan Suruhanjaya Eropah, iaitu Akta Perkhidmatan Digital (DSA) dan mungkin di bawah Akta Pasaran Digital (DMA)," kata eksekutif EU dalam satu kenyataan."Pada mesyuarat itu, pihak-pihak juga membincangkan GDPR (Peraturan Perlindungan Data Umum) dan hal-hal privasi dan kewajipan pemindahan data dengan merujuk kepada laporan akhbar baru-baru ini mengenai penuaian dan pengawasan data yang agresif di AS," katanya.

Pesuruhjaya EU Vera Jourova menyuarakan kebimbangannya kepada Chew, mengenai perlindungan data peribadi, keselamatan kanak-kanak dan penyebaran maklumat serta ketelusan pengiklanan politik."Saya bergantung kepada TikTok untuk melaksanakan sepenuhnya komitmennya untuk berusaha lebih keras dalam menghormati undang-undang EU dan mendapatkan semula kepercayaan pengawal selia Eropah," katanya dalam satu kenyataan selepas mesyuarat itu.Tiktok komited untuk mematuhi peraturan EU secara telus."Keutamaan utama bagi kami untuk bersedia untuk ini," kata naib presidennya untuk dasar awam, Eropah, Theo Bertram, dalam tweet.- REUTERS


Kadar pengangguran Korea Selatan meningkat setakat Disember 2022

SEOUL, 11 Januari- Kadar pengangguran Korea Selatan meningkat kepada paras tertinggi berakhir pada Disember 2022 menerusi data rasmi yang ditunjukkan pada Rabu.Menurut statistik yang dikeluarkan Korea, kadar pengangguran bagi Disember berada pada 3.3%, lebih tinggi daripada 2.9% pada November dan tertinggi sejak Januari, menurut Statistik Korea.Dalam tempoh 12 bulan hingga Disember, bilangan pekerja meningkat sebanyak 509,000 dan menjangkakan kenaikan pada bulan ke-22 berturut-turut sejak Mac 2021.Bagi tahun 2022, kadar pengangguran tahunan Korea Selatan berada pada 2.9%, jatuh daripada 3.7% pada 2021 dan paras terendah sejak keluaran data bermula pada 2000.- REUTERS

(Seorang pencari kerja di pameran kerja di Seoul, Korea Selatan/REUTERS)


Penuaian gandum India capai rekod penanaman lebih tinggi

MUMBAI, 11 Januari- Pengeluaran gandum India dijangka meningkat selepas harga tinggi dan mendorong petani untuk meluaskan kawasan penanaman dengan varieti berbeza dan bergantung dengan cuaca yang baik, kata saintis dan peniaga kepada Reuters.Pengeluaran gandum lebih tinggi boleh menggalakkan India, pengeluar bijirin kedua terbesar di dunia, untuk mempertimbangkan bagi menarik balik larangan eksport makanan ruji dan membantu mengurangkan kebimbangan mengenai inflasi yang berterusan dalam harga makanan."Pengeluaran tahun ini boleh meningkat kepada 112 juta tan kerana kawasan yang lebih tinggi dan cuaca yang menggalakkan," kata Gyanendra Singh, pengarah di Institut Penyelidikan Gandum dan Barli India, kepada Reuters.India, juga merupakan pengguna gandum kedua terbesar di dunia dan menyekat eksport pada Mei 2022 selepas peningkatan suhu mendadak menyebabkan pengeluaran itu berkurang.Walaupun eksport meningkat bagi memenuhi kekurangan global akibat pergolakan Rusia dan Ukraine.Menurut anggaran kerajaan, hasil pengeluaran gandum India turun kepada 106.84 juta tan pada 2022 daripada 109.59 juta tan setahun sebelumnya.

(Petani menjunjung gandum di sebuah ladang di bandar Mathura di utara India/REUTERS)

Cuaca di negeri pengeluar gandum utama seperti Uttar Pradesh, Madya Pradesh, Punjab dan Haryana adalah baik dengan suhu berada di bawah paras normal."Cuaca sejuk semasa adalah baik bagi pertumbuhan tanaman. Petani juga telah memilih varieti baru yang boleh memberi penghasilan pengeluaran yang tinggi serta lebih berdaya tahan terhadap perubahan iklim," kata Singh.Apabila musim menyemai bermula, petani telah menanam gandum di atas tanah seluas 33.22 juta hektar sejak 1 Oktober, ia menunjukkan peningkatan hampir 1% daripada tahun sebelumnya.India menanam gandum pada bulan Oktober dan November, dan menuai dari Mac.Walaupun cuaca yang baik untuk tanaman setakat ini, namun suhu perlu kekal pada Februari dan Mac, kata seorang peniaga yang berpangkalan di New Delhi dengan syarikat perdagangan global."Kenaikan mendadak suhu pada Februari dan Mac menjejaskan pembentukan bijirin tahun lepas. Harap-harap cuaca tahun ini kekal sejuk," katanya.- REUTERS


WHO gesa pelancong pakai pelitup muka elak varian baharu COVID-19 merebak

LONDON, 11 Januari- Pemakaian pelitup separuh muka perlu dipertimbangkan dalam penerbangan jarak jauh, memandangkan penularan subvarian Omicron COVID-19 terbaharu di Amerika Syarikat, kata pegawai Pertubuhan Kesihatan Sedunia (WHO) pada Selasa.Di Eropah, subvarian XBB.1.5 dikesan dalam jumlah yang kecil namun ia menunjukkan peningkatan, kata pegawai WHO dan Eropah pada satu sidang media.Penumpang dinasihatkan untuk memakai pelitup separuh muka dalam penerbangan yang berisiko untuk mendapat jangkitan COVID-19 seperti penerbangan jarak jauh, kata pegawai kecemasan kanan WHO untuk Eropah Catherine Smallwood. Beliau turut menambah; "cadangan ini perlu dilakukan oleh penumpang yang tiba dari mana-mana lokasi yang menunjukkan penularan COVID-19."XBB.1.5 merupakan subvarian Omicron paling mudah ditularkan setakat ini dan telah mencatatkan 27.6% kes COVID-19 di Amerika Syarikat setakat 7 Januari, kata pegawai kesihatan.Bagaimanapun vaksin semasa terus melindungi individu daripada gejala teruk, kemasukan ke hospital dan kematian, kata pakar."Ujian pra-berlepas perlu dilihat sebagai asas bukti" dan sekiranya dipertimbangkan "perjalanan boleh dilakukan supaya tidak berlaku diskriminasi," kata Smallwood.Antara langkah-langkah yang boleh diambil termasuk pengawasan genomik, dan menyasarkan penumpang dari negara lain selagi ia tidak mengalihkan sumber daripada sistem pengawasan domestik termasuk memantau air sisa di sekitar pintu masuk seperti lapangan terbang.- REUTERS

(Pelancong tiba di Lapangan Terbang Heathrow London/REUTERS)


COVID-19: China gesa sekatan berpandu kepada fakta, sains

BEIJING, 11 Januari- China menggesa negara-negara yang mahu mengenakan sekatan dan kawalan ketat terhadap rakyatnya bagi mengekang penularan COVID-19 agar berpandu kepada fakta dan sains. Menteri Luar, Wang Wenbin kesal kerana masih terdapat sesetengah negara mengenakan peraturan ketat bersifat diskriminasi terhadap Beijing. Negara-negara itu juga didakwa bertindak tanpa bersandarkan fakta saintifik dan situasi COVID-19 di negara masing-masing.Jelas beliau, langkah pencegahan COVID-19 tidak seharusnya bersifat pilih kasih dan tidak menjejaskan perjalanan pengembara antara dua negara."Malangnya, sebilangan kecil negara masih berkeras untuk menerima pakai sekatan kemasukan yang bersifat diskriminasi terhadap China, tidak mengambil kira fakta saintifik dan situasi sebenar wabak di negara mereka sendiri," kata Wang dalam taklimat pada Selasa.-REUTERS


11 maut kejadian ribut di Filipina

MANILA, 11 Januari- Sekurang-kurangnya 11 maut dalam kejadian ribut di Filipina, minggu lepas. Menurut Pejabat Pertahanan Awam, ribut yang berterusan turut menyebabkan banyak kediaman, jalan raya dan tanah pertanian ditenggelami air.

(Bangunan sekolah ditenggelami air akibat banjir di bandar Jipapad, wilayah Samar Timur, Selatan Manila/Foto AFP)

Agensi Kaji Cuaca Filipina mengeluarkan amaran banjir teruk di kawasan tanah rendah dan tanah runtuh di kawasan pergunungan pulau Samar. Pegawai pengurusan bencana Samar Utara, Josh Echano memaklumkan, setakat ini, seorang mangsa dilaporkan hilang dan lebih 2,200 dipindahkan. Jumlah penduduk terjejas dijangka akan terus meningkat. "Banjir semakin teruk sejak semalam."Keadaan ini boleh membawa maut. Ini mungkin antara banjir yang paling teruk," kata Echano.-AFP


12 maut, 25,000 diarah berpindah susulan banjir buruk di California

CALIFORNIA, 10 Januari- Sekurang-kurangnya 12 orang maut akibat banjir buruk yang melanda California sejak Ahad lalu.25,000 penduduk diarah berpindah pada Isnin susulan banjir yang dijangka semakin meningkat di seluruh bandar Montecito dan kawasan berhampiran pantai Santa Barbara.Pemindahan mandatori berkenaan membabitkan 17 wilayah di negeri itu.Pihak berkuasa bimbang, siri hujan lebat sejak Disember lalu boleh menyebabkan banjir lumpur yang membawa bersama batu dan serpihan kayu daripada sisa kebakaran hutan sebelum ini.Video yang dikongsi di media sosial menunjukkan jalan raya dinaiki air yang mengalir deras di kawasan kediaman Santa Barbara.

(Penduduk cuba meletakkan benteng bagi menghalang air memasuki kediaman mereka / Foto REUTERS)

Presiden Amerika Syarikat (AS), Joe Biden telah mengisytiharkan darurat susulan bencana itu.Agensi Pengurusan Kecemasan Persekutuan (FEMA) diberi kuasa untuk menyelaraskan bantuan kecemasan di California.-REUTERS


Tsai Ing-wen mahu Jerman bantu kekalkan "ketertiban serantau"

TAIPEI, 10 Januari - Presiden Taiwan, Tsai Ing-wen menyeru Jerman supaya membantu mengekalkan "ketertiban serantau, semasa pertemuan dengan penggubal undang-undang kanan Jerman dalam lawatannya.Perjumpaan bersama ahli parlimen di pejabat presiden di Taipei, Tsai berkata bahawa demokrasi perlu bersama dan menegakkan nilai kebebasan.Sebagai tindak balas, Marie-Agnes Strack-Zimmermann, ketua jawatankuasa pertahanan parlimen Jerman dan ahli rakan gabungan muda Canselor Olaf Scholz, Free Democrats (FDP), memberitahu Tsai bahawa Jerman dan Taiwan "berdiri rapat sebagai negara demokrasi".

China menyuarakan kemarahan terhadap lawatan itu.- REUTERS


Peguam bekas juruterbang Kor Marin A.S terima permintaan ekstradisi

SYDNEY, 10 Januari - Peguam bekas juruterbang Kor Marin A.S Daniel Duggan "dipilih" untuk ekstradisi ke Amerika Syarikat bagi menghadapi tuduhan melatih risalah tentera China, walaupun warga Australia lain menyediakan perkhidmatan ketenteraan ke negara asing.Peguam negara Australia itu menerima permintaan ekstradisi daripada Washington bulan lalu, untuk Duggan yang ditangkap di luar bandar Australia pada Oktober. Di (Duggan) kekal dalam tahanan di Sydney dan tarikh mahkamah seterusnya ialah pada 13 Februari depan.Peguam Duggan, Dennis Miralis ketika di luar mahkamah Sydney berkata, bahawa Duggan "bertanding dan menafikan" dakwaan A.S, berhasrat untuk membantah permintaan ekstradisi itu.

Duggan menjadi warganegara Australia selepas berkhidmat di Marin selama 12 tahun, dan kemudiannya melepaskan kewarganegaraan AS. Dia dituduh melatih juruterbang China untuk mendarat di kapal pengangkut pesawat, dan menghadapi tuduhan pengubahan wang haram dan melanggar undang-undang kawalan senjata AS di Amerika Syarikat, dakwaan tahun 2017 yang dibongkar pada Disember. - REUTERS


LauncherOne hadapi 'anomali, gagal capai orbit

NEWQUAY, 10 Januari-Roket LauncherOne, yang dilancarkan sebagai sebahagian daripada misi roket pertama United Kingdom, menghadapi 'anomali' yang menghalangnya daripada mencapai orbit.Menurut Virgin Orbit, mereka akan berkongsi lebih banyak maklumat mengenai perkembangan terkini misi berkenaan. Virgin Orbit melancarkan roket LauncherOne, pelancaran orbit pertama negara itu dari Cornwall, England pada Isnin.Misi Start Me Up, kerjasama antara Agensi Angkasa UK, Majlis Cornwall, Tentera Udara Diraja dan Orbit Virgin, membawa satelit daripada tujuh pelanggan ke angkasa termasuk muatan komersial dan kerajaan beberapa negara dan misi usaha sama Amerika Syarikat-United Kingdom.Pesawat Virgin Orbit itu yang membawa sembilan satelit kecil, berlepas dari Cornwall Spaceport. Pesawat Virgin Orbit Cosmic Girl kemudiannya selamat kembali ke Cornwall Spaceport pada pukul 6 pagi Selasa.Pada November, Cornwall Spaceport menerima lesen tapak pelepasan angkasa pertama UK daripada Pihak Berkuasa Penerbangan Awam UK (CAA).

(LauncherOne hadapi anomalimenyebabkan roket tersebut gagal mencapai orbit/FOTO REUTERS)


12 orang maut protes di Peru

LIMA, 10 Januari - Sekurang-kurangnya 12 orang maut di Peru ketika penunjuk perasaan anti-kerajaan yang cuba menyerbu ke lapangan terbang bertempur dengan anggota pasukan keselamatan.Keganasan berlaku di bandar tenggara Juliaca, di wilayah Puno, kata seorang pegawai di pejabat ombudsman tempatan kepada AFP.Pejabat berkenaan memberi angka kematian awal sebanyak sembilan orang.

Penunjuk perasaan menuntut pengunduran Presiden Dina Boluarte, yang mengambil alih jawatan selepas penyingkiran dan penahanan presiden ketika itu, Pedro Castillo pada 7 Disember lalu.Pemecatan Castillo selepas dia cuba membubarkan kongres dan mula memerintah melalui dekri, mencetuskan pertempuran selama beberapa minggu di seluruh negara yang dilanda ketidakstabilan politik selama bertahun-tahun itu.Penunjuk perasaan berang dengan penyingkiran Castillo yang berhaluan kiri mahu Boluarte meletakkan jawatan dan mahu pilihan raya baharu diadakan dengan segera.Juliaca, yang terletak di wilayah Puno di sempadan dengan Bolivia, menjadi sarang protes anti-kerajaan.Mogok terbuka sudah diisytiharkan di kawasan pada 4 Januari lalu. -AFP


Tandas pintar untuk mereka sukakan teknologi

NEVADA, 10 Januari - Tandas pintar bernilai AS$10,000 dilengkapi dengan mod pencahayaan serta tempat duduk automati yang boleh dilaraskan telah dikembangkan di CES di Las Vegas.Tandas pintar Numi 2.0 daripada pengeluar A.S. Kohler juga boleh memainkan muzik, berita dan laporan cuaca, serta menampilkan bidet, pemanas tempat duduk, fungsi pengering yang dicirikan dengan kaedah pembersihan diri menggunakan cahaya UV untuk membunuh bakteria dan kuman."Anda tidak akan meninggalkan penutupnya lagi. Ia adalah pengalaman tanpa sentuhan yang menutup dan menyiram secara automatik semasa anda meninggalkan bilik mandi," Pengurus Pemasaran Produk Kohler, Andrew Van Gorden, di gerai CES syarikat di Las Vegas.Semua fungsi Numi 2.0 boleh dikawal dengan mudah melalui Amazon Alexa atau alat kawalan jauh yang dipasang di dinding."Amazon Alexa terbina dalam produk supaya ia terbina dalam Numi 2.0. Ia membolehkan anda mengakses beberapa ciri unik seperti mengepam tandas anda atau memulakan pengalaman pembersihan bidet anda," kata Van Gorden."Ia juga membolehkan anda main muzik, menstrim muzik anda melalui peranti rumah pintar anda. Ia boleh memainkan 'podcast' kegemaran anda, menyemak berita. Mungkin semasa anda bersiap pada waktu pagi, semak cuaca anda sebelum anda keluar pintu," tambahnya.

Bagi mereka yang membuang air kecil berdiri, Numi 2.0 turut menyertakan penderia kaki yang secara automatik menaikkan penutup tandas untuk mengelakkan sebarang percikan.Di CES, kerja-kerja berteknologi tinggi memberi kesan kepada peminat teknologi."Maksud saya, anda tahu, sesetengah orang boleh masuk ke tandas dan duduk di sana sebentar untuk berehat mental. Dan saya melihat nilai untuk orang itu, salah satunya adalah suami saya. Tetapi bagi saya, saya' m masuk dan keluar," kata Lilly Wright, seorang peminat teknologi dari California.Sesetengah pendapat mengatakan harga AS$10,000 terlalu mahal."Harganya terlalu tinggi. Saya suka ciri-cirinya, tetapi ia terlalu mahal. Jika harganya turun, saya akan membelinya. Terutamanya pembersihan diri," kata Beverly Shields, peminat teknologi dari Maryland. - REUTERS


Kapal terkandas di Terusan Suez berjaya diapungkan semula

KAHERAH, 10 Januari - Pihak Berkuasa Terusan Suez memaklumkan sebuah kapal kargo membawa muatan jagung yang terkandas di perairan Mesir berjaya diapungkan semula dan lalu lintas terusan pulih seperti sediakala.Firma perkhidmatan terusan, Leth Agencies, berkata kapal itu, MV Glory, terkandas berhampiran bandar Qantara, di wilayah Terusan Suez, Ismailia.

Firma itu berkata, tiga bot tunda bertungkus lumus untuk mengapungkan semula kapal itu.Tiga kapal tunda yang membantu kapal itu dikenal pasti sebagai Port Said, Svitzer Suez 1 dan Ali Shalabi.Bagaimanapun, pihak berkuasa tidak mempunyai maklumat terperinci mengenai punca kapal itu tersekat di perairan cetek.Namun, semalam sebahagian Mesir termasuk wilayah utaranya berdepan gelombang cuaca buruk.Ini bukan kapal pertama yang terkandas di perairan utama itu.Sebuah kapal kontena besar, Ever Given yang berbendera Panama, merempuh tebing di laluan tunggal lorong terusan pada Mac 2021, mengakibatkan laluan air itu terhalang selama enam hari.-AFP


Tahan kesejukan untuk sucikan jiwa

TOKYO, 10 Januari - Penganut agama Shinto di sebuah kuil, di sini menahan kesejukan dalam upacara mandi ais bagi menyucikan jiwa dan berdoa untuk tahun baharu. Seramai 33 lelaki bercawat dan tujuh wanita bergaun putih berendam di dalam kolam mandian sejuk yang dipenuhi bongkah ais dan berdoa, kira-kira 4 minit."Jari kaki saya sakit (di dalam air), tetapi apabila selesai saya berasa segar. Ia adalah acara tahunan di mana kita berdoa untuk kesihatan. Saya rasa tahun baru tidak akan bermula tanpa melakukan ini," kata Yoshihiko, 75 tahun. Shibata, peserta tertua telah mengambil bahagian dalam upacara ritual ini selama 18 tahun.Upacara tahunan Shinto ke-68 diadakan di Kuil Teppouzu Inari.

Ritual itu pada asalnya bermula pada tahun 1955, apabila ia diilhamkan oleh bekas ketua paderi yang percikk air sejuk ke atas dirinya untuk berdoa demi kesejahteraan masyarakat setempat. - REUTERS


Prayuth Chan-ocha ikrar terus tugas urus negara

BANGKOK, 10 Januari - Pemimpin veteranThailand, Prayuth Chan-ocha semalam berikrar untuk meneruskan tugasnya nengurus negara sebagai dengan parti politik baharu.Ini membayangkan beliau berusaha untuk kekal perdana menteri selepas pilihan raya tahun ini."Sebab saya berdiri di sini hari ini adalah kerana saya menghormati demokrasi Thailand. Saya datang ke sini hari ini bukan kerana saya mahukan kuasa tetapi kerana Thailand perlu meneruskannya," Prayuth memberitahu 10,000 penyokong pada pelancaran Parti Negara Thai Bersatu yang baharu.Jeneral bersara berusia 68 tahun itu, memerintah Thailand sejak mengetuai rampasan kuasa pada tahun 2014.

Pada awal bulan lalu beliau menyatakan bersedia untuk kekal lebih lama, walaupun perlembagaan mengehadkannya kepada hanya untuk dua tahun lagi.Menerusi tinjauan Prayuth kini ketinggalan menjadi pilihan utama sebagai perdana menteri akan datang, iaitu jauh terkebelakang dengan anak saudaranya Yingluck Shinawatra,36 tahun.Parti baharu itu, yang diketuai oleh tokoh dari pertubuhan konservatif negara itu, masih belum mengisytiharkan calonnya untuk perdana menteri. - REUTERS


Thailand tarik balik syarat wajib vaksinasi kepada pelawat antarabangsa

BANGKOK, 9 Januari- Thailand menarik balik syarat wajib vaksinasi COVID-19 kepada pelawat antarabangsa yang diumumkan sebelum ini.

Menteri Kesihatan, Anutin Charnvirakul berkata bahawa peraturan itu yang memerlukan setiap pelancong menunjukkan bukti vaksinasi adalah menyusahkan.

Katanya, langkah itu adalah tidak perlu kerana kadar imunisasi seluruh dunia juga tinggi, termasuk China.Pelawat yang tidak diberi vaksin juga akan dibenarkan masuk tanpa sekatan.

Sabtu lalu, pihak berkuasa Penerbangan Awam Thailand (CAAT) mengumumkan, bermula hari ini, semua ketibaan asing perlu menunjukkan bukti vaksinasi atau surat yang mengesahkan bahawa mereka sudah pulih daripada COVID-19 dalam tempoh enam bulan.Tindakan itu dibuat menjelang ketibaan pelawat China hari ini, dengan penerbangan pada hari pertama dijangka membawa lebih 3,465 penumpang.Thailand adalah salah satu destinasi pelancongan paling popular di asia sedang menerima kemasukan pelancong yang menggalakkan sejak sekatan kemasukan dimansuhkan pada tahun lalu.Pada November, negara itu merekodkan 1.75 juta pelawat, empat kali ganda jumlah yang diterima sepanjang tahun lepas apabila penerbangan dan ketibaan asing dihadkan.Anutin berkata Thailand kini menjangkakan 7 hingga 10 juta pengunjung China, berbanding anggaran awal sebanyak 5 juta orang."Ini adalah petanda baik untuk sektor pelancongan Thailand, ekonomi negara akan pulih dengan cepat. Selepas kita dilanda COVID-19 sejak tiga tahun lepas," katanya.-REUTERS


Malaysia-Indonesia perkukuh kerjasama dalam isu minyak sawit menerusi CPOPC

BOGOR, 9 Januari- Malaysia-Indonesia perkukuh kerjasama dalam usaha memerangi diskriminasi terhadap minyak sawit di peringkat antarabangsa menerusi 'Council of Palm Oil Producing Countries'.Jelas Presiden Indonesia, Joko Widodo langkah itu juga bagi mempertingkat pasaran minyak kelapa sawit."Kita juga bersepakat dalam memperkuat kerjasama melalui Council of Palm Oil Producing Countries (CPOPC) untuk meningkatkan pasaran minyak sawit dan memerangi diskriminasi kelapa sawit di peringkat antarabangsa," kata Jokowi dalam kenyataan sempena lawatan sulung Perdana Menteri, Datuk Seri Anwar Ibrahim ke Indonesia.Dalam pada itu, Presiden Jokowi turut menghargai komitmen negara dalam memastikan kebajikan pekerja migran Indonesia terpelihara.Selain itu, beliau turut mengusulkan pembangunan pusat pembelajaran komuniti untuk anak pekerja migran Indonesia di Semenanjung Malaysia.Perdana Menteri, Datuk Seri Anwar Ibrahim kini berada di Indonesia bagi lawatan kerja rasminya dalam mempertingkat kerjasama dua hala antara kedua-dua negara serumpun itu.Delegasi negara itu turut diiringi isteri Perdana Menteri, Datuk Seri Wan Azizah Wan Ismail dan beberapa rakan jemaah menteri lain seperti Menteri MITI, Tengku Datuk Seri Zafrul Tengku Abdul Aziz dan Menteri Luar, Datuk Seri Dr. Zambry Abd Kadir.


Kabus tebal di New Delhi punca sekolah ditutup, operasi penerbangan ditangguh

NEW DELHI, 9 Januari - Kabus tebal dan gelombang sejuk di New Delhi memaksa pihak berkuasa menangguhkan operasi penerbangan dan pembukaan sekolah bagi tempoh seminggu lagi.Ini berikutan gangguan jarak penglihatan dengan lampu kenderaan perlu dinyalakan ketika pemanduan.Lapangan Terbang Antarabangsa Indira Gandhi di ibu negara India meminta pengguna menghubungi syarikat penerbangan mereka untuk maklumat terkini mengenai penerbangan.Data daripada penjejak penerbangan persendirian menunjukkan beberapa penerbangan telah ditangguhkan.

Jabatan Meteorologi India (IMD) meramalkan 'keadaan kabus tebal melampau' di kebanyakan bahagian di bandar itu dan negeri di bahagian utara dan timur, seperti Punjab, Haryana, Uttar Pradesh dan Bihar, sehingga esok.Ini turut memberi amaran bahawa trafik udara, jalan raya dan kereta api dijangka terjejas sehingga esok dan orang ramai berisiko mengalami masalah kesihatan berkaitan paru-paru.Tambahnya, bekalan tenaga elektrik mungkin terjejas di kawasan yang mengalami kabus tebal.New Delhi yang menempatkan lebih 20 juta penduduk telah melanjutkan cuti musim sejuk bagi kebanyakan sekolah selama seminggu.Bagaimanapun, banyak sekolah swasta telah dibuka semula hari ini.Bandar itu merekodkan suhu minimum 5 darjah Celsius hari ini dengan suhu terendah dicatatkan semalam, iaitu 3.8 darjah Celsius.Menurut IMD, angka yang direkodkan itu adalah 3 darjah di bawah paras normal bagi tahun ini.Gelombang sejuk diisytihar di India apabila suhu minimum menurun kepada 4 darjah Celsius atau turun 4.5 darjah di bawah normal kepada 10 darjah Celsius atau lebih rendah.-REUTERS


Pasca banjir Pakistan, jutaan kanak-kanak berdepan risiko kematian

GENEVA, 9 Januari - Berjuta-juta kanak-kanak di Pakistan berdepan risiko penyakit berjangkit dan kematian akibat banjir melanda negara itu pertengahan Jun hingga Oktober tahun lalu.UNICEF mendedahkan, lebih 4 juta kanak-kanak masih tinggal berhampiran persekitaran air tercemar manakala 10 juta orang memerlukan bantuan segera menjelang musim sejuk.

Setiausaha Agung Pertubuhan Bangsa Bersatu (PBB), Antonio Guterres berkata negara itu memerlukan sokongan kewangan besar-besaran daripada masyarakat antarabangsa selepas berkunjung ke Pakistan pada September.Antara Julai dan Disember, PBB mengenal pasti bilangan kanak-kanak yang mengalami kekurangan zat makanan meningkat dua kali ganda di kawasan dilanda banjir berbanding tahun sebelumnya.Jangkitan pernafasan akut dalam kalangan kanak-kanak di kawasan terbabit juga meningkat.UNICEF memaklumkan, pihaknya hanya menerima 37 peratus iaitu AS$173.5 juta untuk bantuan menyelamatkan nyawa wanita dan kanak-kanak di Pakistan.Dalam bencana banjir berkenaan, sekurang-kurangnya 1,739 rakyat Pakistan terbunuh termasuk 647 kanak-kanak.-AFP


COVID-19: China kumpul dan analisis sampel penumpang luar negara bagi tentukan varian

BEIJING, 9 Januari, China yang membuka sempadannya, semalam, selepas tiga tahun sekatan akibat COVID-19 akan menganalisis sampel daripada penumpang luar negara yang positif koronavirus untuk menentukan varian.Sampel ujian penumpang dan kakitangan di lapangan terbang dan pelabuhan laut akan dikumpul dari hospital dan klinik untuk analisis DNA bagi memantau mutasi virus. Menurut protokol kawalan baharu mekanisme pencegahan dan kawalan bersama Majlis Negara China, protokol kawalan baharu itu menetapkan sampel pesakit luar, pesakit yang mengalami simptom teruk dan individu yang meninggal dunia akibat koronavirus, perlu dipindahkan segera ke Institut Virologi Pusat Kawalan dan Pencegahan Penyakit China bagi mengesan kemungkinan varian baharu. Pada 26 Disember lepas, Suruhanjaya Kesihatan Kebangsaan China mengumumkan ia menurunkan taraf Koronavirus daripada penyakit berjangkit Kelas A kepada Kelas B bagi melonggarkan langkah kawalan di negara itu.

Kerajaan China baru-baru ini dilaporkan telah menarik semula larangan kurantin kepada pengembara yang memasuki negara tersebut bermula Ahad lalu.

Selain itu, negara 'Tembok Besar' itu telah menarik semula dasar sifar COVID pada bulan lalu atas desakan penunjuk perasaan. Namun, negara itu mengalami kenaikan kes jangkitan COVID-19 sejak minggu lalu.

Beberapa negara seperti United Kingdom, Amerika Syarikat dan Maghribi mengumumkan keperluan bagi mengadakan ujian kepada pengembara dari China yang memasuki negara-negara berkenaan.

Jumaat lalu, China berkata situasi COVID-19 dalam negara itu terkawal dan kebanyakan negara anggota EU mengalu-alukan kemasukan pelancong China ke negara-negara berkenaan.-AFP

(Penumpang China berpakaian sut keselamatan sedang menunggu kereta api bawah tanah di Beijing / AFP)


Pesta buku terapung terbesar di dunia 'Logos Hope' berlabuh di Pelabuhan Said Mesir

PORT SAID, 9 Januari - Kapal Logos Hope kini berlabuh di Port Said, sebuah pelabuhan utama di Laut Mediterranean di timur laut Mesir bagi mengadakan pesta buku terapung terbesar di dunia.Ini merupakan sebahagian daripada misi kemanusiaannya untuk menyebarkan ilmu dan memupuk pertukaran budaya.

Bersama hampir 350 sukarelawan dan lebih daripada 60 warganegara, Mesir merupakan destinasi pertama untuk Logos Hope pada tahun 2023, tetapi bukan kali pertama kapal itu melawat negara berkenaan.Ini kerana pesta buku terapung pernah diadakan di Mesir pada tahun 2010.James Berry, kapten Logos Hope, menyifatkan pengalaman berlabuh di Mesir kali ini disifatkan sebagai mengujakan dan peluang terbaik untuk pertukaran budaya antara krew dan penduduk tempatan.“Ia juga bagus untuk pelawat yang datang ke kapal, bertemu komuniti dari pelbagai negara, berkongsi dan mempelajari sesuatu tentang budaya mereka dan membina hubungan yang berkekalan,” kata Berry.Sebelum ini, kapal tersebut telah melawat Beirut, ibu negara Lubnan, sebelum singgah di Port Said.Logos Hope dijangka meneruskan pelayaran ke Jordan pada 23 Januari depan.Kapal yang dibina pada tahun 1973 dan dibeli pada tahun 2004 oleh GBA Ships itu merupakan sebuah organisasi amal yang berpangkalan di Jerman. GBA adalah singkatan dalam bahasa Jerman yang membawa maksud 'Buku Baik untuk Semua'.-REUTERS


Pakistan berisiko hadapi 'derita luar biasa' tanpa bantuan pemulihan banjir: PBB

GENEVA, 9 Januari- Masyarakat antarabangsa mesti membantu Pakistan pulih daripada banjir besar tahun lalu dan meningkatkan daya tahan iklim, atau negara itu akan terperangkap dalam "derita luar biasa", kata ketua agensi pembangunan Pertubuhan Bangsa Bersatu (PBB) kepada agensi berita AFP.Pakistan masih bergelut susulan banjir monsun pada Ogos lalu yang mengorbankan lebih 1,700 orang dan menjejaskan kira-kira 33 juta yang lain.Persidangan antarabangsa akan diadakan di ibu pejabat PBB di sini bagi mencari berbilion dolar dalam bentuk ikrar penderma dan sokongan lain ke arah pelan pemulihan dan daya tahan jangka panjang."Kemusnahan besar-besaran banjir ini, penderitaan manusia, kos ekonomi, menjadikan banjir ini benar-benar peristiwa besar," kata pentadbir Program Pembangunan PBB, Achim Steiner.Dalam temu bual menjelang persidangan itu beliau berkata keadaan kekal teruk beberapa bulan selepas hujan monsun berakhir"Air mungkin telah surut, tetapi kesannya masih ada," kata Steiner."Terdapat usaha pembinaan semula dan pemulihan besar-besaran yang perlu dilakukan."Berjuta-juta orang masih kehilangan tempat tinggal, dan mereka yang dapat pulang ke rumah sering kembali ke rumah yang rosak atau musnah dan ladang diliputi lumpur yang tidak boleh diusahakan.

(Steiner berkata Pakistan berisiko hadapi 'derita luar biasa' tanpa bantuan pemulihan banjir/AFP)

Harga makanan melonjak dan bilangan orang menghadapi masalah bekalan makanan meningkat dua kali ganda kepada 14.6 juta, menurut angka PBB.Bank Dunia menganggarkan sehingga sembilan juta lagi orang boleh diheret ke dalam kemiskinan akibat banjir.Persidangan sehari akan dibuka dengan ucapan Perdana Menteri Pakistan, Shehbaz Sharif dan Setiausaha Agung PBB, Antonio Guterres, bertujuan mendapatkan komitmen dan sokongan terhadap pelan pemulihan dan pembinaan semula negara itu bernilai AS$16 bilion.Kerajaan Pakistan menyasarkan untuk menampung separuh jumlah itu dengan "sumber domestik", termasuk melalui perkongsian awam-swasta, tetapi memerlukan bantuan masyarakat antarabangsa untuk menampung selebihnya. -AFP


Bolsonaro kecam tindakan penyokong serbu Kongres Nasional

BRASILIA, 9 Januari - Bekas presiden Brazil, Jair Bolsonaro mengecam tindakan penyokongnya yang menyerbu bangunan Kongres Nasional dan pejabat kerajaan lain di ibu negara Brasilia.Bolsonaro juga menolak tuduhan Presiden baharu Luiz Inacio Lula da Silva bahawa dia menghasut penyokong-penyokongnya untuk menyerbu Kongres Nasional.Menerusi satu hantaran di Twitter, bekas Presiden itu yang telah meninggalkan Brazil bulan lalu pada hari terakhir penggalnya sebagai Presiden telah mempertahankan haknya untuk melakukan protes secara aman.

“Hari ini adalah hari yang menyedihkan bagi Brazil. Kejadian di Brasilia hari ini memalukan kita semua, mereka tidak mewakili parti kami, mereka tidak mewakili Bolsonaro. Kami menyokong demonstrasi yang teratur. Tindakan hari ini sungguh memalukan," kata Bolsonaro dalam video yang dikeluarkan Ahad.Terdahulu, penyokong Bolsonaro yang marah menyerbu Kongres, Mahkamah Agung dan Palacio do Planalto yang menempatkan pejabat presiden.Bolsonario, presiden sayap kanan tewas kepada Presiden sayap kiri Luiz Inacio Lula da Silva dalam pemilihan peringkat kedua pada Oktober lepas.Beliau bagaimanapun tidak pernah mengakui kekalahannya secara jelas dalam pilihan raya itu.-AFP


39 maut nahas bas di Senegal

DAKAR, 9 Januari - Seramai 39 orang terbunuh manakala lebih 100 lagi cedera apabila dua bas bertembung dalam kemalangan di wilayah Kaffrine tengah Senegal.Imej kemalangan itu menunjukkan bahagian hadapan sebuah bas putih remuk sepenuhnya dengan tempat duduk pula berlumuran darah serta barangan peribadi dan kasut berselerak di sekitar lokasi kejadian yang dipenuhi pokok itu.

Datuk Bandar Kaffrine, Abdoulaye Saydou Sow yang juga Menteri Urbanisme dalam satu kenyataan memaklumkan kemalangan yang berlaku semalam antara pukul 2 hingga 3 pagi (waktu tempatan) itu dikatakan berpunca akibat tayar pecah.Katanya, bilik mayat di Kaffrine kini sesak dan mayat sedang dihantar ke bilik mayat lain di Kaolack, sebuah bandar sejauh 65 kilometer.Punca kemalangan jalan raya di Senegal sering dikaitkan dengan kesilapan pemandu, keadaan jalan raya yang teruk dan kenderaan yang uzur.Bagaimanapun, tragedi terbaru di lebuh raya di luar Kampung Sikilo itu adalah yang terburuk sejak beberapa tahun kebelakangan ini.Sementara itu, Presiden Senegal, Macky Sall ketika ditemui pemberita selepas melawat lokasi nahas itu dan mangsa di hospital di bandar kaffrine membetulkan kenyataan sebelum ini yang menyatakan bahawa kematian mencecah 40 orang.Ini disebabkan salah pengiraan di rumah mayat."Kita merasakan kesakitan dan kesedihan ekoran kematian 39 orang dalam kemalangan jalan raya berhampiran Kaffrine ini."Kita sudah kehilangan ramai anak muda dalam kemalangan ini dan esok Perdana Menteri akan mengadakan perbincangan yang akan membabitkan industri pengangkutan – kenderaan, syarikat insurans, perkhidmatan keselamatan bagi melihat langkah-langkah yang perlu diambil," kata Sall.Kerajaan Senegal turut mengumumkan tiga hari perkabungan negara bermula Isnin, dengan bendera akan dikibarkan separuh tiang di seluruh negara.-AFP


Israel gantung kad VIP menteri luar Palestin

(Menteri Kewangan Israel Bezalel Smotrich bercakap pada sidang akhbar/REUTERS)

BAITULMAQDIS, 9 Januari- Israel menggantung pas VIP yang memudahkan perjalanan Menteri Luar Palestin, Riyad, al-Maliki, dalam dan sekitar kawasan Tebing Barat yang diduduki.Ia sebagai tindak balas terhadap usaha Palestin untuk membawa konflik membabitkan Israel sejak beberapa dekad lalu ke Mahkamah Keadilan Antarabangsa (ICJ).Al-Maliki, ditahan selama 30 minit oleh pengawal sempadan yang merampas kad perjalanan 'VIP' miliknya ketika memasuki Tebing Barat yang diduduki Israel dari Jordan.Jurucakap Kementerian Pertahanan Israel, yang mentadbir Tebing Barat, mengesahkan langkah itu sebagai sebahagian daripada pelaksanaan keputusan kerajaan.Dalam keputusan itu, Israel mengumumkan tindak balas selepas Perhimpunan Agung Pertubuhan Bangsa Bangsa Bersatu (UNGA), menjawab rayuan oleh rakyat Palestin, meminta ICJ untuk mendapatkan pendapat tentang kesan undang-undang pendudukan Israel di wilayah Palestin.Antara lima langkah yang disenaraikan ialah pembatalan faedah untuk VIP yang mengetuai perang diplomatik undang-undang terhadap Israel.Semalam, Kementerian Pertahanan Israel berkata, kad VIP tiga lagi pegawai kanan Palestin turut dibatalkan sebagai tindak balas kerana melawat seorang anggota minoriti Arab Israel yang dipenjarakan kerana membunuh seorang askar Israel.

Kad VIP yang dikeluarkan di bawah perjanjian interim dengan Israel dari 1990-an, bertujuan memudahkan perjalanan merentasi sempadan Tebing Barat yang dikawal Israel dengan Jordan dan dari wilayah yang dikuasai Palestin ke Israel.Sementara itu, pembantu kepada al-Maliki, Ahmed Al-Deek, berkata Menteri Luar Negeri akan meneruskan tugasnya dan aktiviti diplomatiknya dengan atau tanpa kad itu.Pada tahun 2021, Israel merampas kad VIP al-Maliki selepas dia pulang dari mesyuarat Mahkamah Jenayah Antarabangsa, namun tidak dijelaskan bila kad itu akan dipulangkan. -REUTERS


Penyokong Bolsonaro merusuh, bantah pelantikan Lula sebagai Presiden

BRASILIA, 9 Januari - Ratusan penyokong bekas presiden Brazil, Jair Bolsonaro merusuh dengan menceroboh bangunan Kongres Nasional.Tindakan itu sebagai bantahan terhadap pelantikan Presiden baharu, Luis Inacio Lula da Silva minggu lepas.Perusuh turut menyerbu Istana Planalto yang menjadi pejabat rasmi Presiden serta menceroboh Mahkamah Agung di Ibu Kota, Brasilia.

Rakaman daripada saluran tempatan TV Globo memperlihatkan para penceroboh berada di bumbung Istana Planalto sambil mengibarkan bendera kebangsaan.

Sekitar pukul 6.30 petang waktu tempatan kira-kira tiga jam selepas laporan awal pencerobohan, pasukan keselamatan berjaya merampas semula tiga bangunan tersebut.Polis tiada pilihan selain perlu menggunakan gas pemedih mata untuk menghalau ratusan penunjukan perasaan.-REUTERS


Memoir Putera Harry undang kritikan, diminta diam

(Akhbar harian British, memaparkan cerita muka depan tentang penerbitan buku 'Spare' oleh Putera Harry, Duke of Sussex dari Britain, di London pada 6 Januari 2023/AFP)

LONDON, 9 Januari- Monarki Britain, Putera Harry berdepan kritikan kelmarin berhubung buku memoir beliau, Spare, termasuk daripada media, pengulas, veteran tentera, malah kumpulan Taliban, namun Istana Buckingham memilih berdiam diri.Beberapa hari sebelum tarikh penerbitan rasminya Selasa ini, kandungan buku itu bocor dan tersebar meluas serta mendominasi tajuk berita media cetak dan elektronik.Ia berikutan versi bahasa Sepanyol memoir itu yang dijual lebih awal secara tidak sengaja di Sepanyol.Antara pendedahan yang mengundang kecaman dan kritikan itu termasuk dakwaan serangan fizikal terhadap dirinya oleh pewaris takhta, Putera William, bagaimana beliau hilang teruna, mengambil dadah dan membunuh 25 orang di Pakistan.Seorang penulis, A.N. Wilson menggelar buku memoir itu sebagai hasil kerja ‘berniat jahat’ dan ‘keji’. Menyifatkan keputusan Harry membuat pendedahan kepada umum sebagai ‘tidak cerdik’, Wilson berkata, buku itu hanya berjaya membuatkan orang ramai bersimpati kepada keluarga diraja Britain dan bukan ‘dengan dirinya’.Spare adalah serangan lisan terbaharu oleh Harry dan isterinya yang merupakan warganegara Amerika Syarikat (AS), Meghan selepas mereka berundur daripada peranan diraja dan berpindah ke negeri California dalam tahun 2020.Mereka yang memakai gelaran rasmi Duke dan Duchess of Sussex sejak itu, menggunakan pertalian diraja untuk mendapatkan banyak kontrak lumayan untuk membuat pendedahan menerusi buku dan program media lain.Versi bahasa Sepanyol Spare segera ditarik balik selepas kesilapan berlaku Khamis lalu, namun sebilangan naskah buku berkenaan telah dibeli pihak media sekali gus melanggar larangan pendedahan seluruh dunia oleh penerbitnya.Akhbar Britain, The Sun menyatakan bahawa simpati orang ramai kepada Harry atas kehilangan bondanya, Puteri Diana tidak dapat menjadi justifikasi kepada ‘jalan dendam dan kemusnahan’ yang beliau pilih sehingga sanggup mencemarkan nama baik keluarga demi wang berjuta-juta dolar.Dalam ruangan lidah pengarangnya, akhbar sama menunjukkan percanggahan berhubung dakwaan Harry dan menggesanya mendengar nasihat rakan-rakan supaya beliau ‘berhenti untuk kebaikan dirinya sendiri’.

(Versi bahasa Sepanyol Spare segera ditarik balik selepas kesilapan berlaku Khamis lalu, namun sebilangan naskah buku berkenaan telah dibeli pihak media sekali gus melanggar larangan pendedahan seluruh dunia oleh penerbitnya/AFP)

Akhbar Guardian pula menyatakan bahawa buku itu bukan lagi menumpukan kepada minat pembaca tetapi mendedahkan aib keluarga sendiri kepada umum.Edisi AS akhbar berkenaan adalah yang pertama menyiarkan kandungan bocor dalam buku tersebut minggu ini, memaparkan Harry bercerita tentang pergaduhannya dengan William.“Cerita tentang beliau ditumbuk abangnya di sebuah kotaj istana adalah remeh dan sedih,” kata wartawan Guardian, Gaby Hinsliff.Dakwaan Harry bahawa beliau telah membunuh 25 orang di Afghanistan dan menyamakan tindakannya seperti ‘membuang buah catur daripada papan catur’ turut dilihat sebagai angkuh dan tidak wajar serta mencetuskan kemarahan sesetengah veteran tentera.Kolonel bersara, Tim Collins yang mengetuai sebuah batalion Britain di Iraq pada 2003, mengecam buku tersebut sambil menambah: “Ini bukan kelakuan dalam tentera. Harry telah berpaling tadah kepada satu lagi keluarganya, pihak tentera yang pernah mengalu-alukannya, selepas beliau meminggirkan keluarga kandungnya.”Seorang lagi veteran berpangkat tinggi yang berkhidmat di Afghanistan, Kolonel Richard Kemp berkata, komen Harry akan dijadikan propaganda oleh militan dan kumpulan Islam.Dalam pada itu, pegawai kanan Taliban, Anas Haqqani menyiarkan komen di laman Twitter menyatakan: “Encik Harry! Mereka yang anda bunuh bukannya buah catur, mereka ialah manusia; Mereka mempunyai keluarga yang menunggu kepulangan mereka.”Ketika tanda pagar bermaksud #DiamlahHarry mula menjadi trend di Twitter akhbar The Sun memetik sumber yang rapat dengan bapanya, Raja Charles III sebagai berkata, baginda kecewa dengan buku tersebut. Bagaimanapun, pihak istana tidak memberikan barang kenyataan rasmi. –AFP


Puteri Bajrakitiyabha masih tidak sedarkan diri

BANGKOK, 9 Januari- Puteri Thailand, Puteri Bajrakitiyabha Narendira Debyavati yang dimasukkan ke hospital pada bulan lalu masih dalam keadaan tidak sedarkan diri.Hospital Memorial King Chulalongkorn di Bangkok memaklumkan puteri raja itu sedang menerima rawatan berkaitan “jantung, paru-paru dan buah pinggang", menurut Royal Household Bureau.Puteri raja berusia 44 tahun itu dimasukkan ke hospital berkenaan sejak 15 Disember lalu akibat serangan jantung.Menurut pasukan perubatan, keadaan puteri yang masih tidak sedarkan diri itu disebabkan aritmia dan jangkitan Mycoplasma."Doktor masih terus memantau dengan teliti keadaan puteri," menurut kenyataan pihak istana.

(Puteri Bajrakitiyabha dimasukkan ke hospital sejak 15 Disember lalu akibat serangan jantung/FOTO FB Monarchies Today-Royalty around the world)

Puteri Bajrakitiyabha, anakanda sulung Raja Thailand Raja Mahal Vajiralongkorn dilaporkan rebah ketika melatih anjingnya untuk kejohanan Working Dog Championship di wilayah Nakhon Ratchasima pada 15 Disember.Puteri Bajrakitiyabha merupakan puteri tunggal Raja Vajiralongkorn dan isteri pertamanya, Puteri Soamsawali. -BERNAMA

Berita berkaitanAlami masalah jantung, Puteri Thailand kini stabil


Tiada jaminan inflasi akan turun tahun ini - PM Britain

(Perdana Menteri Britain, Rishi Sunak ketika ditemu bual siaran BBC/ AFP)

LONDON, 8 Januari - Perdana Menteri Britain, Rishi Sunak berkata tiada jaminan inflasi akan turun tahun ini dan kerajaannya perlu berdisiplin untuk memastikan ia turun.Dalam temu bual dengan siaran BBC pada pagi Ahad, Sunak berkata kerajaannya perlu berpegang pada keputusan perbelanjaan yang diumumkan dalam Penyata Musim Luruh November untuk memenuhi ikrar bagi mengurangkan separuh inflasi menjelang akhir 2023.Ditanya mengenai isu bot kecil pendatang yang menyeberangi Selat Inggeris, Sunak berkata sesiapa yang memasuki UK secara haram harus ditahan dan dipulangkan sama ada ke negara asal mereka atau 'alternatif ketiga yang selamat'.

Sunak juga berkata beliau berasa yakin selepas bertemu dengan pemimpin Perkhidmatan Kesihatan Kebangsaan (NHS) UK ketika ia menghadapi musim sejuk yang paling sukar sewaktu selesema dan COVID-19 merebak di tengah-tengah tindakan mogok oleh kakitangan barisan hadapan yang mengatakan inflasi tinggi telah menyebabkan gaji mereka terhakis.PM Britain seterusnya berkata beliau 'sangat berbangga' dengan keluarga diraja negara itu walau pun terdapat beberapa siri dakwaan baharu mengenai perselisihan dan konflik apabila memoir oleh Putera Harry secara tidak sengaja mula dijual lebih awal. -REUTERS


38 maut, 87 cedera dua bas bertembung di Senegal

DAKAR, 8 Januari- Sekurang-kurangnya 38 orang maut, manakala 87 lagi cedera apabila dua bas bertembung berhampiran bandar Kaffrine di tengah Senegal.Presiden Macky Sall mengumumkan tempoh perkabungan nasional selama tiga hari bermula esok."Saya amat sedih dengan kemalangan jalan raya yang tragis itu."Saya mengucapkan takziah kepada keluarga mangsa dan mendoakan mereka yang cedera cepat sembuh," katanya menerusi Twitter.Tambah Sall, selepas tempoh berkabung selesai, majlis kerajaan akan bersidang untuk mengambil langkah tegas berhubung keselamatan jalan raya.

(38 orang maut, manakala 87 lagi cedera apabila dua bas bertembung berhampiran bandar Kaffrine di tengah Senegal/Foto AFP)

Sementara itu, Pendakwa Raya Cheikh Dieng dalam satu kenyataan berasingan memaklumkan, siasatan awal mendapati kemalangan berlaku apabila tayar sebuah bas pengangkutan awam meletup dan memasuki laluan bertentangan sebelum bertembung dengan bas lain.Menurut pakar, tragedi itu antara yang paling teruk dalam tempoh beberapa tahun kebelakangan ini.Pada Oktober 2020, sekurang-kurangnya 16 orang terbunuh, manakala 15 lagi cedera apabila sebuah bas bertembung dengan sebuah lori peti sejuk di barat Senegal.Bas dengan kapasiti 60 tempat duduk itu dalam perjalanan menuju Rosso berhampiran sempadan Mauritania.Laporan media tempatan menyatakan, ketika kejadian trak berkenaan sedang mengangkut ikan ke Dakar.-AFP


Bali siap sedia terima kemasukan pelancong China

BALI, 8 Januari- Pengusaha di Bali telah bersiap sedia untuk menerima kemasukan pelancong dari China buat kali pertama selepas tiga tahun, berikutan penularan wabak COVID-19."Sudah tentu, kami bimbang, kerana ia adalah virus yang agak berbahaya," kata pengurus restoran berusia 41 tahun Kadek Dodik Indra Pratama, pada Rabu."Tetapi bagi saya dan pihak pengurusan, kami berpendapat kerajaan akan melakukan yang terbaik, seperti saringan dan lain-lain, untuk memastikan rakyat Indonesia selamat daripada virus itu," katanya.

Australia, Britain, India, Jepun dan Amerika Syarikat adalah antara negara yang memerlukan pelawat dari China memperoleh hasil ujian negatif COVID-19.Namun, negara Asia Tenggara seperti Kemboja, Indonesia dan Singapura tidak menetapkan syarat tersebut.Sementara itu, Pengerusi Lembaga Pelancongan Bali, Ida Bagus Agung Parta berkata pulau peranginan itu turut akan "meningkatkan" pertahanannya, dengan pekerja mengambil vaksin dos penggalak kedua bulan ini.

China merupakan salah satu sumber pelancong terbesar untuk Indonesia, terutama destinasi yang bergantung kepada pelancongan seperti Bali.Hampir dua juta pelancong China mengunjungi Indonesia antara Januari hingga November pada 2019 iaitu sekitar 13 peratus daripada jumlah keseluruhan kemasukan pelancong untuk tempoh itu.-REUTERS


Pekerja kilang adakan protes besar-besaran di China

CHONGQING,8 Januari- Satu protes besar-besaran berlaku di sebuah kilang di sini.Video tular di media sosial menunjukkan pekerja membaling barang ke arah anggota keselamatan yang membawa perisai.Terdapat juga pekerja menjerit, mahu wang dikembalikan melalui video tersebut.Seorang pengguna media sosial berkata kilang itu milik pembuat kit antigen COVID-19 Zybio dan protes tercetus disebabkan pertikaian mengenai gaji dan pemberhentian secara tiba-tiba.Tarikh video tersebut dirakam dan kandungan pertikaian protes tersebut tidak dapat disahkan REUTERS.

China kembali membuka pintu sempadannya hari ini selepas ditutup ekoran penularan COVID-19.Ia langkah susulan keputusan pemerintah yang mula melonggarkan dasar sifar COVID-19 di negara berkenaan sejak awal Disember 2022.Kelonggaran dasar itu antara lain membenarkan rakyatnya untuk melancong dan ke luar negara. - REUTERS


Dua mayat ditemukan di dalam gear pendaratan pesawat

BOGOTA, 8 Januari- Dua mayat ditemukan di bahagian ruang gear pendaratan pesawat selepas pesawat itu mendarat di sini.Menurut syarikat penerbangan Avianca, penerbangan AV116 dari Santiago de Chile itu mendarat di Lapangan Terbang El Dorado pada Jumaat. "Kedua-dua mayat lelaki itu ditemukan di bahagian bawah kanan dan kiri pesawat," katanya menerusi kenyataan.Pihak berkuasa berkata mayat tersebut kemungkinan telah berada di ruang berkenaan selama beberapa hari.Identiti mangsa bagaimanapun tidak didedahkan.Siasatan lanjut mengenai kes itu sedang dijalankan.

Kali terakhir pesawat itu diselenggara pada 27 Disember 2022. - AFP


China kembali buka pintu sempadan hari ini

BEIJING, 8 Januari- China kembali membuka pintu sempadannya hari ini selepas hampir tiga tahun ditutup ekoran penularan COVID-19.Ia langkah susulan keputusan pemerintah yang mula melonggarkan dasar sifar COVID-19 di negara berkenaan sejak awal Disember 2022.Kelonggaran dasar itu antara lain membenarkan rakyat China untuk melancong dan ke luar negara.Keputusan pembukaan sempadan China itu bagaimanapun mengundang kebimbangan terhadap masyarakat antarabangsa.Ia berikutan situasi semasa wabak di negara yang mempunyai populasi teramai dunia itu yang berdepan dengan peningkatan drastik penularan kes.

Situasi tersebut menyaksikan beberapa negara mula melaksanakan langkah mengetatkan peraturan pencegahan penularan COVID-19.Pendekatan itu termasuk mengenakan ujian wajib negatif pelawat China yang bakal tiba di Amerika Syarikat dan beberapa negara Eropah. - AFP


Biden mohon bantuan Mexico banteras dadah, pendatang asing tanpa izin

MEXICO CITY, 8 Januari- Amerika Syarikat (AS) akan meminta bantuan Mexico bagi menangani pendatang asing tanpa izin dan dadah terutamanya Opioid yang boleh membawa maut.Presiden AS, Joe Biden berkata perkara tersebut akan segera diselesaikan."Saya juga akan singgah ke Texas untuk perjalanan pertama ke sempadan yang dibanjiri rekod bilangan pendatang asing tanpa izin," katanya ketika lawatannya di sini.Isu itu akan menjadi agenda utama apabila Biden bertemu Presiden Mexico Andres Manuel Lopez Obrador pada Isnin.Perdana Menteri Kanada, Justin Trudeau juga akan menyertai mereka bagi membincangkan isu tersebut.

Khamis lalu, Washington memaklumkan seramai 30,000 pendatang yang layak akan dibenarkan memasuki AS dari Cuba, Haiti, Nicaragua dan Venezuela.Kuota akan dihadkan kepada mereka yang sudah mempunyai tajaan AS, manakala mereka yang cuba menyeberangi sempadan secara haram akan dibuang kerja. - AFP


Hotel unta pertama di dunia

RIYADH, 8 Januari-Arab Saudi memperkenal apa yang dipercayai sebagai hotel buat unta pertama didunia.Hotel tersebut didedikasikan bagi menjaga dan membelai unta.Hotel yang dinamakan sebagai ‘Tatemman’ atau rehat sepenuhnya dilancarkan ketika penganjuran Festival Unta Raja Abdul Aziz kali ke-6 tahun lalu.Menurut jurucakap Kelab Unta arab Saudi, Mohammed Al Harbi' Tetaman' merangkumi 120 bilik disedia khusus buat unta. Manakala 50 orang pekerja diambil bagi perkhidmatan seperti mendandan, menjaga haiwan terbabit.Tambah Mohammed, hotel tersebut menyediakan perkhidmatan lima bintang kepada unta-unta yang datang termasuk hidangan, susu panas dan penjagaan kandang agar sentiasa kemas dan bersih.Harga bagi penginapan adalah sekitar 400 riyal atau $106.5 dolar Amerika bagi semalam.Menurut seorang pemilik unta Omair Al Qahtani, hotel tersebut adalah idea terbaik dan kemudahan yang disediakan sangat selesa." Idea hotel unta sangat baik dan kemudahan disediakan selesa buat pemilik dan unta", ujarnya.Festival unta yang berlangsung pada 1 Disember lalu berlanjutan selama 40 hari di Riyadh dan menghimpunkan pemilik unta dari serata dunia termasuk Amerika Syarikat, Perancis, Australia dan Negara-negara Teluk.Festival tersebut berjaya menarik 100,000 pelancong dari pelusuk dunia dan bertujuan bagi memelihara peranan unta dalam masyarakat Arab Badwi.Susu unta merupakan industri perniagaan yang menjana jutaan dolar di seluruh dunia-REUTERS

(‘Tatemman’ pertama di dunia disediakankhas buat pemilik unta dan haiwan berkenaan/FOTO REUTERS)


17 terkorban, 22 cedera dalam kemalangan di China

BEIJING, 8 Januari- Seramai 17 orang terkorban, manakala 22 lagi cedera dalam kemalangan jalan raya di wilayah Jiangxi, timur China pada Ahad.Menurut pihak berkuasa tempatan, kemalangan di jalan raya utama itu berlaku sebelum pukul 1.00 tengah malam di daerah Nanchang.Ketika kejadian, kawasan tersebut mengalami cuaca berkabus."Penglihatan pemanduan adalah lemah. Jarak penglihatan yang rendah, boleh menyebabkan kemalangan jalan raya dengan mudah," katanya menerusi kenyataan.Bagaimanapun, punca sebenar kemalangan sedang disiasat.

Kemalangan jalan raya adalah perkara biasa di China kerana kekurangan kawalan keselamatan yang ketat.Bulan lalu, seorang maut di lebuh raya di China manakala ratusan lagi kenderaan terjejas disebabkan kabus tebal.Dan pada September, 27 penumpang maut selepas bas yang membawa mereka ke pusat kuarantin di barat daya wilayah Guizhou terbalik di lebuh raya disebabkan masalah sama. - AFP


Kerajaan Mali bebaskan 46 askar Ivory

BAMAKO, 8 Januari- Seramai 46 askar Ivory yang ditahan di Mali dilepaskan selepas diampuni junta negara jiran itu.Kesemuanya ditangkap pada 10 Julai lalu selepas kerajaan Mali menuduh mereka sebagai tentera upahan.Menurut wartawan AFP, kesemua mereka selamat tiba di rumah masing-masing pada Sabtu."Ivory Coast dan Pertubuhan Bangsa Bersatu (PBB) telah menghantar tentera terbabit ke Mali bagi misi pengaman PBB. Penahanan mereka mencetuskan perbalahan diplomatik antara negara jiran," katanya menerusi kenyataan.

Terdahulu, mahkamah Mali menjatuhkan hukuman penjara 20 tahun ke atas 46 askar itu.Manakala tiga lagi wanita yang turut ditahan, menerima hukuman mati.Mereka disabitkan dengan serangan dan konspirasi terhadap kerajaan dan cuba menjejaskan keselamatan negara.- AFP


Ningxia lepasi kemuncak jangkitan semula COVID-19 - Pakar

CHINA, 7 Januari- Wilayah Autonomi Ningxia Hui di barat laut China telah melepasi kemuncak jangkitan semula COVID-19 dan akan menyaksikan penurunan kes kritikal tidak lama lagi.Ini dinyatakan Ketua Pasukan Pakar Diagnosis dan Rawatan COVID-19 Ningxia, Zhou Wei dalam temu bual dengan Rangkaian Televisyen Global China (CGTN), pada Khamis.Beliau yang juga Presiden Hospital Rakyat Ningxia berkata perkara itu berdasarkan pemerhatiannya terhadap jangkitan COVID-19 terkini."Kehadiran pesakit ke hospital di Ningxia memuncak pada 24 dan 25 Disember. Namun bermula 26 Disember, rawatan ke klinik oleh pesakit yang demam dan positif COVID-19 menunjukkan penurunan."Pesakit yang demam turun kepada kira-kira 40 peratus daripada kemuncaknya dan masih menunjukkan angka menurun," kata Zhou.

"Di Yinchuan, pesakit kritikal memuncak pada 31 Disember, yang mungkin akan berlangsung selama kira-kira seminggu."Jadi minggu dari 31 Disember hingga 7 Januari sepatutnya menjadi tempoh di mana institusi perubatan mempunyai tekanan paling besar."Selepas tempoh itu, mulai minggu depan, kes kritikal akan menurun," tambahnya.Jelas Zhou, hospital juga telah membuat persediaan lebih awal untuk menghadapi kemuncak jangkitan COVID-19."Pertama, pemantauan data adalah sangat penting. Kami akan memperuntukkan sumber perubatan mengikut peratusan peningkatan harian."Hospital juga menubuhkan kumpulan kerja sumber perubatan di bawah ibu pejabat pencegahan dan kawalan COVID kami."Kumpulan kerja adalah untuk memperuntukkan keseluruhan hospital sumber manusia, wad, sumber klinik pesakit luar, peranti dan ubat-ubatan, jadi ia memainkan peranan yang sangat penting dalam tindak balas kami terhadap kemuncak COVID-19," jelas Zhou.-REUTERS


Banjir memusnahkan bahagian tertentu Australia Barat

SYDNEY, 8 Januari - Satu bandar terpencil di pedalaman Australia Barat, Kimberley, dilaporkan berdepan kesan buruk akibat banjir teruk yang melanda negara itu.Helikopter terpaksa dikerahkan ke kawasan itu untuk menyelamatkan orang ramai apabila banjir semakin meningkat di wilayah yang berpenduduk jarang itu.Perkhidmatan kecemasan menyatakan, walaupun hujan paling teruk reda, beberapa bandar mungkin terputus hubungan selama beberapa hari akan datang dan ia disifatkan sebagai 'peristiwa banjir paling teruk' yang pernah melanda oleh negeri itu.Perdana Menteri, Anthony Albanese berkata sukar untuk sampai ke beberapa kawasan yang berdepan kesan teruk.

"Banjir ini memberi kesan yang dahsyat dan menyukarkan komuniti kerana tiada sumber di lapangan," katanya.

Antara bandar yang paling teruk dilanda ialah Fitzroy Crossing, di mana penduduk terpaksa menunggu landasan udara yang basah untuk kering sebelum pesawat tentera boleh membawa masuk bekalan.

Menurut pihak berkuasa, wilayah Kimberley meliputi kawasan tanah tiga kali lebih besar daripada United Kingdom tetapi mempunyai kurang daripada 40,000 penduduk.Australia berulang kali dilanda hujan lebat dalam tempoh dua tahun lalu, didorong oleh kitaran iklim La Nina berturut-turut di mana banjir kilat di timur Australia pada November tahun lalu memusnahkan seluruh rumah di beberapa bandar.Puluhan ribu penduduk Sydney diarah berpindah pada Julai apabila banjir melanda pinggir bandar pantai itu dan bencana banjir pantai timur pada Mac lalu yang disebabkan oleh ribut di Queensland dan New South Wales turut meragut lebih 20 nyawa.Sebelum ini, penyelidik Australia berulang kali memberi amaran bahawa perubahan iklim meningkatkan risiko bencana alam.-AFP


Seorang terbunuh, lebih 60 cedera dalam rusuhan penjara di Myanmar - Junta

YANGON, 8 Januari - Seorang banduan terbunuh dan lebih 60 cedera selepas rusuhan tercetus di sebuah penjara di barat Yangon, Myanmar.Menurut junta dalam satu kenyataan, rusuhan di penjara di Pathein bermula selepas pengawal merampas telefon bimbit daripada seorang banduan Khamis lalu dan mengambil tindakan tatatertib.Berikutan itu, kira-kira 70 banduan melarikan diri dari sel mereka dan merosakkan harta benda selain menggunakan kayu, batu bata dan kepingan simen untuk menyerang pasukan keselamatan.

Pihak berkuasa cuba mengawal keadaan tetapi rundingan gagal dan mereka terpaksa menggunakan kekerasan dengan melepaskan tembakan untuk mengasingkan banduan dan mengawal rusuhan.Junta berkata, seorang banduan terbunuh ketika pertempuran dan 63 banduan cedera bersama dua polis dan sembilan pengawal, menyebabkan siasatan lanjut dijalankan.Media tempatan menyifatkan banduan yang mati itu sebagai tahanan politik dan BBC Burma berkata dia didakwa atas tuduhan keganasan.Minggu lalu, junta mengumumkan akan membebaskan lebih 7,000 banduan sempena ulang tahun ke-75 kemerdekaan Myanmar daripada Britain.Dilaporkan, lebih 2,700 orang terbunuh sejak tentera merampas kuasa dan lebih 13,000 orang ditahan sebagai sebahagian daripada tindakan keras kerana menyuarakan perbezaan pendapat.Pada Julai tahun lalu, rejim menjatuhkan hukuman mati terhadap empat banduan termasuk bekas ahli parlimen, Phyo Zeya Thaw dan aktivis demokrasi, Kyaw Min Yu, yang dikenali sebagai Jimmy.Ia adalah hukuman mati pertama dilaksanakan di Myanmar dalam tempoh sekitar 30 tahun hingga mencetuskan kecaman di seluruh dunia.-AFP


Dua lelaki ditahan ketika protes di Iran dijatuhi hukuman mati

TEHRAN, 8 Januari - Iran menjatuhkan hukuman mati terhadap dua lelaki yang disabitkan bersalah kerana membunuh seorang sukarelawan separa tentera semasa tunjuk perasaan besar-besaran di negara itu.Hukuman gantung itu dilihat sebagai usaha kerajaan untuk menghentikan tunjuk perasaan di seluruh negara itu sejak September lalu, yang mencabar kepemimpinan golongan ulama.Badan kehakiman Iran menamakan mereka yang dihukum mati sebagai Mohammad Karami dan Mohammad Hosseini, menjadikan seramai empat lelaki sudah dihukum mati sejak demonstrasi bermula bagi membantah kematian Mahsa Amini.Agensi berita badan kehakiman, Mizan, melaporkan lelaki itu disabitkan bersalah membunuh Ruhollah Ajamian, seorang anggota sukarelawan Pasukan Basij Pengawal Revolusi Iran, di bandar Karaj di luar Tehran pada 3 November lalu.Pasukan Basij ditempatkan di bandar-bandar besar dan bertindak menyerang serta menahan penunjuk perasaan yang bertindak melampau.Namun, tidak diketahui mahkamah mana yang mendengar kes kedua-dua lelaki itu, tetapi Mahkamah Revolusi Iran yang beroperasi secara tertutup dan dikritik pada peringkat antarabangsa, menjatuhkan hukuman gantung sampai mati itu.

Aktivis berkata, sekurang-kurangnya 16 orang dijatuhi hukuman gantung sampai mati selepas perbicaraan tertutup atas pertuduhan yang dikaitkan dengan protes.Sementara itu, sekurang-kurangnya 517 penunjuk perasaan terbunuh dan lebih 19,200 orang sudah ditangkap, menurut Aktivis Hak Asasi Manusia di Iran, sebuah kumpulan yang memantau rapi pergolakan itu.Bagaimanapun, pihak berkuasa Iran tidak memberikan kiraan rasmi mereka yang terbunuh atau ditahan.Protes bermula pada pertengahan September, apabila Amini, 22, meninggal dunia selepas ditangkap oleh polis moral Iran kerana didakwa melanggar peraturan memakai tudung yang dilaksanakan secara ketat oleh republik Islam itu.Protes itu menandakan satu cabaran terbesar kepada golongan ulama Iran sejak Revolusi Islam 1979, di mana pasukan keselamatan terpaksa menggunakan peluru hidup, gas pemedih mata dan belantan untuk menyuraikan penunjuk perasaan, menurut kumpulan hak asasi manusia.-AFP


WHO beri amaran, 'Kraken' varian baharu COVID-19

NEW YORK, 8 Januari - Pertubuhan Kesihatan Sedunia (WHO) menyuarakan keprihatinan terhadap varian terbaru COVID-19 iaitu XBB.1.5.Juga dikenali sebagai 'Kraken' ia dipercayai merebak dengan lebih pantas berbanding subvarian COVID-19 yang lain.WHO menyatakan subvarian itu telah menular ke merata Amerika Syarikat dan kini sudahpun dikesan di sekurang-kurangnya 28 negara lain termasuk United Kingdom.

Ketua Teknikal COVID-19 WHO, Dr Maria Van Kerkhove menjelas Kraken ialah subvarian yang paling mudah menular, yang pernah dikesan sejauh ini. Jelasnya, mutasi yang terdapat pada subvarian Omicron berkenaan membolehkan virus itu melekat pada sel dan bertambah dengan lebih mudah.WHO menyuarakan keprihatinan mereka terhadap penularannya khususnya di bahagian timur laut Amerika Syarikat di mana XBB.1.5 sudah pantas menggantikan varian lain.Terdapat juga laporan beberapa individu yang sudah pulih daripada jangkitan COVID-19 sebelum ini dijangkiti semula dengan varian terbaru itu.-AFP


COVID-19: China tekad cegah penularan menjelang Tahun Baru Cina

BEIJING, 8 Januari - China bertekad untuk mengurangkan kemungkinan berlaku penularan COVID-19 secara besar-besaran menjelang sambutan Tahun Baru Cina pada bulan ini.Ini selepas China memansuhkan sebahagian besar langkah-langkah membendung pandemik tersebut.Dalam pada itu, Kementerian Pengangkutan China menggesa para penduduk supaya mengurangkan perjalanan dan perhimpunan, terutama sekali jika ia melibatkan warga emas, wanita hamil, kanak-kanak kecil dan mereka dengan masalah kesihatan yang membimbangkan.

Mereka yang menggunakan pengangkutan awam turut dinasihatkan supaya memakai pelitup dan menumpukan perhatian kepada kesihatan dan kebersihan diri.Hari ini, China akan memansuhkan syarat kuarantin wajib terhadap para pelawat yang tiba dari luar negara.Jumlah negara yang menguatkuasakan syarat ujian wajib COVID-19 terhadap para pelawat dari China juga semakin meningkat. Negara-negara itu menyifatkan langkah tersebut diperlukan kerana pemerintah China tidak berkongsi maklumat yang mencukupi tentang penularan COVID-19, khususnya tentang potensi kemunculan varian-varian baru.-AFP


Kereta api metro bertembung, seorang terkorban, 57 cedera di Mexico City

MEXICO CITY, 8 Januari- Seorang terkorban manakala 57 orang lagi cedera dalam insiden kereta api metro bertembung di sini pada Sabtu.Datuk Bandar Mexico City, Claudia Sheinbaum berkata insiden membabitkan dua buah kereta api metro yang berlanggar.Menurut Sheinbaum, konduktor kereta api itu cedera parah dalam insiden yang berlaku antara stesen Potrero dan La Raza."Seramai 57 orang cedera dalam insiden tersebut. Terdapat mangsa yang hanya mengalami kecederaan ringan dan mereka turut dihantar ke hospital. Malangnya insiden ini telah membunuh seorang individu," katanya menerusi kenyataan.Rakaman televisyen menunjukkan penumpang cedera diberi rawatan awal di dalam ambulans.

Dirasmikan pada tahun 1969, Metro Mexico City mempunyai 195 stesen dan 12 laluan.Bagaimanapun, sistem metro sering dikritik kerana penyelenggaraan yang tidak mencukupi.- AFP


Seorang terbunuh, lebih 60 cedera rusuhan penjara di Mynmar

YANGON, 7 Januari- Seorang bantuan terbunuh, manakala lebih 60 cedera selepas rusuhan tercetus di penjara Mynmar di barat Yangon, kata Junta pada Sabtu.Turut cedera dua anggota polis dan sembilan pengawal.Mynmar berada dalam keadaan huru hara sejak kerajaan awam Aung San Suu Kyi digulingkan dalam rampasan kuasa tentera pada Februari 2021, menamatkan tempoh singkat demokrasi negara Asia Tenggara itu.Dalam kenyataan, Junta memberitahu rusuhan di penjara di Pathein bermula selepas pengawal merampas telefon bimbit daripada seorang banduan pada malam Khamis dam mengambil tindakan tatatertib.Kira-kira 70 banduan melarikan diri dan merosakkan harta benda.Mereka turut menggunakan kayu, batu bata dan kepingan simen untuk menyerang pasukan keselamatan.Pihak berkuasa cuba mengawal keadaan tetapi rundingan gagal dan mereka terpaksa menggunakan kekerasan."Pihak berkuasa melepaskan tembakan untuk menyuraikan orang ramai dan mengawal rusuhan," kata kenyataan itu.

Minggu lalu, junta mengumumkan akan membebaskan lebih 7,000 banduan bagi menandakan ulang tahun ke-75 kemerdekaan Myanmar dari Britain.Lebih 2,700 orang terbunuh sejak tentera merampas kuasa dan lebih 13,000 orang ditahan sebagai sebahagian daripada tindakan keras terhadap perbezaan pendapat, menurut kumpulan pemantau tempatan.-AFP


Laos tersenarai sebagai destinasi terbaik untuk dikunjungi pada 2023

LONDON, 7 Januari- Laos tersenarai sebagai satu daripada 20 destinasi terbaik yang mesti dikunjungi sepanjang 2023.Negara itu menjadi satu-satunya negara Asia Tenggara yang tersenarai selain beberapa negara Asia seperti Jepun dan Sri Lanka.Pemilihan Laos dibuat akhbar Telegraph UK berdasarkan kepada kemudahan kereta api berkelajuan tinggi, pemandangan menakjubkan serta kemudahan lain yang ditawarkan.Perjalanan ke kawasan pelancongan Luang Prabang yang sebelum ini mengambil masa empat hingga lima jam melalui jalan darat, kini dengan kemudahan kereta api laju ia hanya mengambil masa 55 minit.Sebelum ini, CNN juga menyenaraikan Laos sebagai satu daripada 23 lokasi terbaik untuk dikunjungi pada 2023.National Geographic turut menyenaraikan Laos sebagai satu daripada 25 destinasi utama untuk 2023.Pada 2019, sebelum pandemik COVID-19 melanda, Laos menjana pendapatan sebanyak AS$934 juta dolar dalam industri pelancongan bersamaan hampir lima peratus daripada KDNK negara.Pakar berpendapat pelancongan Laos akan pulih tahun ini dan pembukaan semula China turut dijangka menyumbang kepada pemulihan itu.-AFP


Gas letusan gunung berapi Kilauea bahayakan kesihatan penduduk setempat

HAWAII, 7 Januari - Pusat Kajian Geologi Amerika Syarikat (USGS) mengeluarkan rakaman terbaharu aliran lahar susulan letusan gunung berapi Kilauea di Hawaii. Gunung berapi tersebut mula meletus Khamis lalu menyebabkan USGS mengeluarkan amaran peringkat merah.

(Pusat Kajian Geologi Amerika Syarikat (USGS) mengeluarkan rakaman terbaharu aliran lahar susulan letusan gunung berapi Kilauea di Hawaii/ REUTERS)

Ia susulan gas sulfur dan beberapa lagi gas lain yang dibebaskan boleh membahayakan kesihatan penduduk setempat. Dikenali sebagai 'vog', gas tersebut boleh menyebabkan kesukaran penafasan, selain memusnahkan tanaman pertanian. -REUTERS


McDonald's Jepun umum lagi kenaikan harga ekoran tekanan inflasi

TOKYO, 7 Januari- Pengendali restoran McDonald's Jepun mengumumkan kenaikan harga ketiga dalam tempoh kurang setahun ekoran tekanan inflasi yang meningkat.McDonald's Holding Company Japan Ltd menyatakan ia akan menaikkan harga sekitar 80 peratus bagi menu makanannya mulai 16 Januari ekoran turun naik mata wang serta lonjakan kos untuk bahan, buruh, pengangkutan dan tenaga.Kenaikan itu menyusuli kenaikan sebelumnya pada Mac dan September tahun lalu.Ketika ini Jepun bergelut dengan inflasi dan kejatuhan mata wang, Yen yang menyebabkan bahan-bahan import menjadi lebih mahal.Harga untuk satu burger keju umpamanya akan naik kepada 200 yen daripada 140 yen setahun lalu manakala kos Big Mac pula akan meningkat kepada 450 yen daripada 410 yen sebelum ini.Menurut firma penyelidik, Teikoku Databank, pengguna di Jepun harus menjangkakan harga yang semakin meningkat buat lebih 4,000 barangan makanan mulai bulan depan, berikutan gelombang kenaikan yang lebih besar Oktober lalu.-AFP


AS umum bantuan ketenteraan bernilai AS$3 bilion kepada Ukraine

WASHINGTON, 7 Januari - Amerika Syarikat (AS) mengumumkan bantuan ketenteraan bernilai AS$3 bilion kepada Ukraine, pakej bantuan terbesar untuk Kiev setakat ini.Setiausaha Akhbar White House, Karine Jean-Pierre berkata bantuan itu dijangka termasuk kenderaan anti periuk api dan serangan hendap (MRAP) serta meriam artileri Howitzer.Senarai lengkap mengenainya akan diperincikan oleh Pentagon.Semalam, Washington dan Berlin mengumumkan rancangan menghantar kenderaan berperisai Bradley dari AS dan Marders dari Jerman.

(Setiausaha Akhbar White House, Karine Jean-Pierre/ AFP)

Sementara itu, sektor perkhidmatan AS yang dominan menguncup buat kali pertama dalam tempoh lebih dua tahun pada bulan lepas.Indeks perkhidmatan Institut Pengurusan Bekalan (ISM) merosot ke bawah paras ambang utama, 50 peratus dan bacaan pada Disember lalu mencatatkan 49.6 peratus.Dengan indeks aktiviti perniagaan dan indeks pesanan baharu, kedua-duanya menjunam. -AFP


AS luluskan ubat baharu untuk merawat penyakit Alzheimer

WASHINGTON, 7 Januari- Pentadbiran Makanan dan Ubat-ubatan (FDA) Amerika Syarikat meluluskan ubat baharu yang sangat dinanti-nantikan yang direka untuk memperlahankan penurunan kognitif pada pesakit dalam peringkat ringan dan awal penyakit Alzheimer.Kelulusan untuk ubat Leqembi yang juga dikenali sebagai lecanemab, diterima hanya beberapa hari selepas agensi kawal selia itu dikritik keras dalam laporan kongres kerana meluluskan ubat Alzheimer yang lain, Aduhelm.Dan ia diberikan walaupun keputusan percubaan menunjukkan rawatan antibodi monoklonal membawa risiko pembengkakan otak dan pendarahan.Kedua-dua ubat telah diluluskan melalui proses dipercepat yang membolehkan FDA menyegerakan kelulusan ubat untuk kegunaan pesakit dalam keadaan serius."Leqembi dan Aduhelm yang dibangunkan bersama oleh Eisai dan Biogen Jepun dari Amerika Syarikat mewakili kemajuan penting dalam perjuangan berterusan untuk merawat penyakit Alzheimer dengan berkesan," kata FDA dalam satu kenyataan."Penyakit Alzheimer melemahkan kehidupan mereka yang menghidapinya dan mempunyai kesan buruk kepada orang tersayang mereka," kata Billy Dunn dari Pusat Penilaian dan Penyelidikan Dadah FDA dalam satu kenyataan.Leqembi, menurut Dunn, adalah "terapi terkini untuk menyasarkan dan menjejaskan proses pembentukan penyakit asas Alzheimer, bukannya hanya merawat gejala penyakit."Kira-kira 6.5 juta rakyat Amerika menghidap Alzheimer, melibatkan kehilangan ingatan dan ketajaman mental yang merosot.Data awal daripada percubaan Leqembi dikeluarkan pada bulan September dan mendapati ia memperlahankan penurunan kognitif dalam pesakit Alzheimer sebanyak 27%.Percubaan fasa tiga melibatkan hampir 1,800 orang, dibahagikan antara mereka yang diberi ubat dan plasebo, dan berlangsung selama 18 bulan. -AFP

(Logo syarikat bioteknologi Biogen, Inc. di Cambridge, Massachusetts/AFP)


China dalam proses dapatkan lesen hasilkan ubat antiviral COVID-19

BEIJING, 7 Januari - China sedang berbincang dengan Pfizer Inc untuk mendapatkan lesen yang membolehkan pembuat ubat domestik mengeluarkan dan mengedar versi generik ubat antiviral COVID-19, Paxlovid.Pengawal selia produk perubatan China, Pentadbiran Produk Perubatan Kebangsaan (NMPA) telah mengetuai rundingan dengan Pfizer sejak akhir bulan lalu.

(China dalam proses mendapatkan lesen menghasilkan ubat antiviral COVID-19, Paxlovid/ REUTERS)

Beijing berminat memuktamadkan syarat perjanjian pelesenan sebelum Tahun Baharu Cina yang bermula pada 22 Januari.Hospital China berada bawah tekanan hebat selepas kerajaan secara tiba-tiba meninggalkan dasar COVID sifar bulan lalu, menyebabkan jangkitan meningkat. -REUTERS


29 orang terkorban akibat pertempuran tentera Mexico dengan kumpulan kartel dadah Sinaloa

(Tentera Mexico mengadakan kawalan, sehari selepas operasi menangkap anak lelaki Joaquin Guzman, Ovidio Guzman/ AFP)

MEXICO CITY, 7 Januari - Sejumlah 29 orang terkorban dalam pertempuran antara tentera Mexico dengan kumpulan kartel dadah Sinaloa.Pertempuran turut mencederakan 35 lagi tentera, sementara 21 ahli kumpulan kartel berjaya ditahan. Turut terbunuh, pegawai pemerintah batalion infantri berpangkat Kolonel yang mengetuai serbuan.

(Askar Mexico berkawal berhampiran kenderaan yang terbakar di jalan semasa operasi menangkap Ovidio Guzma di Culiacan/ AFP)

Operasi dilaksana bagi menangkap Ovidio Guzman, anak kepada ketua pengedar dadah terkenal, Joaquin Guzman, yang dikenali sebagai El Raton. Menurut Menteri Pertahanan, Luis Cresencio Sandoval, ahli kumpulan kartel turut menyerang lapangan terbang Culiacan, bagi membebaskan Joaquin, dipercayai sedang dipindahkan menggunakan pesawat.Sebuah pesawat awam dan dua pesawat milik tentera udara Mexico turut terkena tembakan dan terpaksa melakukan pendaratan cemas. -REUTERS


Pemilik pusat pelancongan Thailand alu-alukan pelancong China walaupun bimbang penularan COVID-19

(Pemilik pusat pelancongan dan perniagaan Thailand mengalu-alukan kedatangan pelancongdari China walaupun bimbang dengan penularan COVID-19/ AFP)

BANGKOK, 7 Januari - Pemilik pusat pelancongan dan perniagaan Thailand mengalu-alukan kedatangan pelancong dari China, walaupun bimbang dengan penularan COVID-19.Agensi berita Reuters melaporkan, rata-rata pengusaha industri itu sanggup berdepan risiko penularan wabak bagi memastikan perniagaan berjalan seperti biasa. "Saya juga takut COVID-19, tetapi saya masih mahu bekerja. Saya takut kedua-duanya, COVID-19 dan kelaparan. Tetapi saya masih mahu mereka (pelancong China) datang. Saya mahu mempunyai pelanggan," kata Dokchan Gobhuea, 55, memberitahu Reuters sambil cuba menarik pelanggan ke salun urutnya.

(Pemilik pusat pelancongan dan perniagaan Thailand mengalu-alukan kedatangan pelancong dari China walaupun bimbang dengan penularan COVID-19/ AFP)

Keputusan kerajaan tidak lagi mengenakan sekatan ketat, termasuk tiada lagi ujian COVID-19 semasa ketibaan dapat meningkatkan kemasukan pelancong.Bangkok akan menerima sekurang-kurangnya lima juta pelancong China tahun ini, susulan pembukaan sempadan dan penamatan sekatan wabak tersebut oleh Beijing. -REUTERS


Kanak-kanak tembak guru sekolah ditahan

WASHINGTON, 7 Januari- Seorang kanak-kanak lelaki berusia enam tahun ditahan polis selepas dipercayai menembak gurunya pada Jumaat.Insiden difahamkan berlaku di dalam bilik darjah di Sekolah Rendah Richneck, Newport News, Amerika Syarikat (AS).Menurut pihak polis, tiada pelajar yang cedera dalam kejadian itu."Individu itu ialah pelajar berusia enam tahun. Dia kini dalam tahanan polis," kata ketua polis tempatan Steve Drew pada sidang akhbar, sambil menambah bahawa itu bukan tembakan tidak sengaja.Polis berkata mangsa merupakan seorang guru berusia 30-an dan kecederaannya dipercayai boleh meragut nyawa."Saya terkejut dan saya kecewa. Kami memerlukan sokongan masyarakat untuk memastikan senjata api tidak disediakan kepada belia," kata pengawas sekolah di bandar itu, George Parker.Insiden tembakan di sekolah melanda Amerika Syarikat dengan tragedi baru-baru ini termasuk pembunuhan 19 kanak-kanak dan dua guru pada Mei lalu di Uvalde, Texas oleh seorang lelaki bersenjata berusia 18 tahun.Menurut pangkalan data Arkib Keganasan Senjata merekodkan anggaran seramai 44,000 kematian berkaitan senjata api di Amerika Syarikat tahun lepas, separuh daripadanya kes pembunuhan, kemalangan dan mempertahankan diri dan separuh daripadanya membunuh diri.


Maklumat peribadi lebih 200 juta pengguna Twitter bocor

LONDON, 7 Januari- Penggodam dilaporkan mencuri data peribadi termasuk alamat e-mel serta nombor telefon lebih 200 juta pengguna Twitter.Tindakan itu mendorong lebih banyak kegiatan penggodaman, pancingan data yang disasarkan serta 'doxxing' berlaku dan dikongsi secara meluas.Pengasas bersama firma pemantauan keselamatan siber, Alan Gal menyifatkan pelanggaran itu sebagai satu daripada kebocoran paling ketara."Tangkap layar forum penggodam, lokasi data itu dikesan pada Rabu, diedarkan secara dalam talian. Kegiatan itu, mungkin berlaku seawal 2021, sebelum jutawan Elon Musk mengambil alih syarikat, Oktober lepas," katanya menerusi kenyataan.Namun, identiti penggodam belum dikenal pasti.

Sementara itu, Twitter setakat ini belum memberi sebarang maklum balas berhubung pendedahan berkenaan.Malah, tidak dapat dipastikan sama ada platform media sosial tersebut telah mengambil sebarang langkah untuk menyiasat atau menangani isu itu. - REUTERS


16 maut nahas jalan raya di Uganda

KAMPALA, 7 Januari- Seramai 16 orang maut dalam nahas jalan raya melibatkan bas dan lori di daerah Oyam, utara Uganda. Menurut polis, nahas berlaku ketika bas terbabit dalam perjalanan dari Kampala menuju ke Gulu.Bas berkenaan merempuh trak yang sarat dengan barangan di pusat perdagangan Adebe. "Berdasarkan siasatan awal, kemalangan mungkin berpunca daripada lori berkenaan yang diparkir di kawasan tidak sepatutnya. Pemandu lori juga gagal meletakkan sebarang tanda amaran," katanya menerusi kenyataan.Punca sebenar kemalangan sedang disiasat.

Data polis memaklumkan, Uganda mencatatkan kira-kira 20,000 kemalangan jalan raya di seluruh negara setiap tahun.Daripada jumlah itu, lebih 2,000 kematian dicatatkan.- AFP


Letusan Kilauea, USGS keluar amaran merah

(Letusan Kilauea menghasilkan jerebu bahaya dikenali sebagai 'vog'/AFP)

HAWAII, 7 Januari- Perkhidmatan Geologi Amerika Syarikat (USGS) meningkatkan amaran kepada tahap merah di kawasan Taman Negara Gunung Berapi Hawaii dan kawasan berdekatan susulan letusan gunung berapi Kilauea, Rabu lalu.Menerusi satu kenyataan, USGS menyatakan letusan Kilauea menghasilkan gabungan gas sulfur dioksida dengan gas lain yang mencetuskan jerebu bahaya dikenali sebagai 'vog'.Vog berpotensi menjana bahaya kesihatan bawaan udara bagi penduduk sehingga boleh menyebabkan kesukaran bernafas selain mendatangkan kerosakan kepada tanaman.Gunung berapi Kilauea yang juga dikenali jiran gunung berapi Mauna Loa kali terakhir meletus pada 2021.Mauna Loa pula meletus November tahun lalu buat kali pertama sejak 1984.

(Gunung berapi Kilauea yang juga dikenali jiran gunung berapi Mauna Loa kali terakhir meletus pada 2021/AFP)


Bekas penyerang Itali, Chelsea Gianluca Vialli meninggal dunia

LONDON, 6 Januari- Bekas penyerang Itali, Juventus dan Chelsea, Gianluca Vialli meninggal dunia pada usia 58 tahun akibat kanser pankreas, menurut Persekutuan Bola Sepak Itali.Vialli yang meneruskan kerjaya sebagai pengurus Chelsea, didiagnosis pertama kali menghidap kanser pankreas pada 2017 dan bebas daripada penyakit itu pada 2020 selepas menerima rawatan di Royal Marsden Hospital di London.Beliau bagaimanapun didiagnosis sekali lagi dengan penyakit itu pada 2021 dan pada bulan lepas meletakkan jawatan sebagai ketua delegasi pasukan kebangsaan Itali, lapor Agensi Berita Jerman (dpa).Persekutuan Bola Sepak Itali berkata semua perlawanan di bawah persekutuan itu yang diadakan hujung minggu ini akan dimulakan dengan bertafakur seminit sebagai penghormatan kepada Vialli.

Presiden Persekutuan Gabriele Gravina dalam satu kenyataan berkata: "Gianluca seorang yang hebat dan kehilangannya sukar diganti. Pasukan kebangsaan dan kami semua menghargai jasanya selama ini.” -BERNAMA


California teruk terjejas, rekod banyak kemusnahan akibat ribut

SANTA CRUZ, 6 Januari- Hari kedua ribut yang mencetuskan angin kencang, hujan lebat dan salji di seluruh California, pada Khamis menyebabkan lebih banyak kemusnahan direkod.Setakat ini, dua dilapor terkorban termasuk seorang kanak-kanak akibat dihempap pokok tumbang di kediaman mereka di utara California.Ribut turut menjejaskan kediaman berhampiran pantai di Santa Cruz dan memusnahkan sebuah jambatan dan jeti kapal.Penduduk Sean Berry pula meramalkan kerja pembersihan kesan kerosakan akibat ribut akan mengambil masa yang lama.

Insiden seterusnya dijangka tiba lewat hari ini, menimbulkan ancaman baharu banjir kilat dan runtuhan lumpur di beberapa tempat yang kini tepu akibat hujan berulang.Perkhidmatan Cuaca Kebangsaan (NWS) meramalkan ribut dijangka berterusan untuk beberapa hari lagi dan berisiko mengundang lebih banyak kejadian banjir kilat dan runtuhan tanah.Beberapa kawasan di lereng bukit telah dikenalpasti berisiko terjejas dan penduduk dinasihatkan mematuhi segala arahan keselamatan yang dikeluarkan pihak berkuasa.Kejadian ribut berkenaan juga direkod sebagai paling terburuk pernah melanda California.-REUTERS


Taiwan tawarkan bantuan kepada China tangani COVID-19

(Situasi di unit kecemasan, hospital di Shanghai/REUTERS)

TAIPEI, 6 Januari- Taiwan sekali lagi menawarkan bantuan untuk membantu China menangani lonjakan kes COVID-19.Bagaimanapun, pihak berkuasa China masih belum memberikan maklum balas, lapor media rasmi Taiwan lewat Khamis.China membatalkan kawalan ketat COVID-19 bulan lalu, meninggalkan dasar sifar COVID-19 yang telah melindungi 1.4 bilion penduduknya daripada virus tersebut selama pendemik melanda.Ketua Pusat Komando Epidemik Pusat Taiwan, Victor Wang memberitahu agensi berita rasmi bahawa ia menghantar e-mel kepada pihak berkuasa China minggu ini dan bertanya bagaimana Taiwan boleh membantu dengan lonjakan kes di China.Peningkatan kes di China telah mencetuskan kebimbangan daripada Pertubuhan Kesihatan Sedunia (WHO) bahawa Beijing kurang melaporkan kematian akibat virus tersebut.Wang berkata Taiwan juga telah menghantar e-mel kepada China pada awal Disember untuk "mengingatkan" pihak berkuasa di sana tentang wabak komuniti dan kes teruk dalam kalangan kanak-kanak.China yang mendakwa pulau itu sebagai miliknya, walaupun terdapat bantahan keras terhadap kerajaan yang dipilih secara demokrasi, menyifatkan Presiden Taiwan Tsai Ing-wen sebagai pemisah dan enggan berkomunikasi dengan pentadbirannya sejak beliau memegang jawatan pada 2016.

(Seorang pekerja memakai peralatan perlindungan diri di luar rumah pengebumian di Shanghai, China, 5 Januari 2023/REUTERS)

Dalam ucapan Tahun Baharu awal bulan ini, Tsai buat pertama kali menawarkan untuk memberikan "bantuan yang diperlukan" kepada China bagi membantunya menangani lonjakan kes COVID-19.Katanya, aktiviti ketenteraan China berhampiran pulau itu tidak memberi manfaat kepada keamanan dan kestabilan.Menteri Kesihatan, Hsueh Jui-yuan berkata Taiwan boleh menawarkan ubat atau vaksin kepada China tetapi tidak pasti sama ada Beijing akan menerimanya, menurut agensi berita pusat.Taiwan dan China telah berulang kali bertelagah mengenai langkah masing-masing untuk mengawal penularan COVID-19.China telah meningkatkan tekanan ke atas Taiwan untuk menegaskan tuntutan kedaulatannya, termasuk hampir setiap hari melakukan misi ketenteraan berhampiran pulau itu sejak tiga tahun lalu.Taiwan berikrar untuk mempertahankan kedaulatannya dan mengatakan hanya rakyatnya yang boleh menentukan masa depan mereka sendiri dan tuntutan Beijing adalah terbatal kerana Republik Rakyat China tidak pernah mentadbir pulau itu.-REUTERS


Gempa bumi kuat landa Afghanistan

KABUL, 5 Januari- Gempa bumi dengan berukuran 5.8 pada skala richter melanda wilayah Hindu Kush di utara Afghanistan pada Khamis.Menurut Pusat Penyelidikan Jerman, Geosains, gempa itu berlaku pada kedalaman 189 km (117 batu).Gempa tersebut menyebabkan gegaran kuat di beberapa tempat termasuk ibu negara, Kabul. Gegaran kuat turut dirasai di Islamabad, bahagian barat laut Pakistan dan sejauh New Delhi.

Sementara itu, pegawai wilayah Mahzudden Ahmadi memaklumkan gegaran sangat kuat berhampiran dengan pusat gempa di wilayah utara Badakhshan.Katanya, pihak berkuasa sedang mengenalpasti sama ada kejadian itu menyebabkan kerosakan atau kematian."Ia terlalu kuat. Pada mulanya kami tidak pergi, tetapi kemudian apabila ia menjadi kuat, kami meninggalkan (bilik). Ia berlangsung kira-kira 30-40 saat," kata Ashraf Nael, 28, dari bandar Faizabad di Badakhshan.Bagaimanapun, laporan awal menunjukkan tiada kemalangan jiwa dilaporkan.Tahun lalu, gempa bumi berukuran 6.1 pada skala richter di timur Afghanistan telah menyebabkan lebih 1,000 orang terkorban.-REUTERS


Lebih banyak negara tuntut pelawat dari China buat ujian COVID-19

BEIJING, 6 Januari - Lebih banyak negara mahu pelawat dari China membuat ujian COVID-19, sebelum membatalkan kawalan sempadan dari negara itu. Mulai Ahad China akan menamatkan keperluan kuarantin bagi pengembara sebelum masuk ke negara itu.Bagaimanapun, 1.4 bilion penduduk China yang terdedah kepada virus bahaya itu membawa kepada gelombang jangkitan COVID-19.Greece, Jerman dan Sweden pada Khamis menyertai banyak negara lain bagi menuntut ujian untuk pengembara dari China, memandangkan menurut Pertubuhan Kesihatan Sedunia (WHO), data rasmi COVID-19 di negara itu kurang tepat.Pegawai China dan media kerajaan senada menentang, mempertahankan pengendalian wabak itu bagi mengurangkan tahap lonjakan yang kritikal dan mengecam keperluan perjalanan asing untuk penduduknya."Tidak kira bagaimana China memutuskan untuk menangani wabak COVID-19, beberapa media Barat dan beberapa ahli politik Barat tidak akan pernah berpuas hati," Global Times, yang diterbitkan oleh People's Daily rasmi Parti Komunis, menulis dalam editorial pada Khamis.

China melaporkan lima kematian baharu COVID-19 pada Khamis, menjadikan jumlah kematian virus secara rasminya kepada 5,264, salah satu yang terendah di dunia.Bagaimanapun data itu bertentangan dengan situasi sebenar, di mana bilangan pesakit hospital penuh dengan pesakit warga tua menggunakan alat pernafasan. - REUTERS


Sekutu Putin, Prigozhin mahu kuasai lombong garam, gipsum di Bakhmut

WASHINGTON, 6 Januari- Amerika Syarikat berpandangan bahawa sekutu Presiden Rusia Vladimir Putin, Yevgeny Prigozhin yang merupakan pengasas kumpulan tentera upahan paling berkuasa di Rusia berminat untuk menguasai lombong garam dan gipsum berhampiran bandar Bakhmut yang dikuasai Ukraine.Pegawai White House berkata terdapat tanda-tanda bahawa motif kewangan mendorong "ketaksuban" Rusia dan Prigozhin terhadap Bakhmut. Prigozhin ialah pemilik syarikat tentera upahan iaitu 'Rusia Wagner Group'.Amerika Syarikat sebelum ini menuduh tentera upahan Rusia mengeksploitasi sumber asli di Republik Afrika Tengah, Mali, Sudan dan tempat lain untuk membantu membiayai perang Moscow di Ukraine, tuduhan yang ditolak Rusia sebagai "kemarahan anti-Rusia".Daripada jumlah hampir 50,000 askar upahan Wagner telah menyebabkan lebih 4,100 terbunuh dan 10,000 cedera, termasuk lebih 1,000 terbunuh antara akhir November dan awal Disember berhampiran Bakhmut, kata pegawai AS pada Khamis.White House berkata lewat bulan lalu bahawa Wagner Group, menerima penghantaran senjata dari Korea Utara untuk membantu menguatkan tentera Rusia di Ukraine, sebagai tanda peranan kumpulan itu semakin meluas dalam konflik tersebut.-REUTERS

(Sebuah rumah musnah ketika serangan Rusia ke atas Ukraine, di Bakhmut, wilayah Donetsk, Ukraine 5 Januari 2023/REUTERS)


China sangkal kritikan data COVID-19 tidak telus

(Pesakit COVID-19 di Hospital Rakyat Fengyang di daerah Fengyang di wilayah Anhui, timur China pada 5 Januari 2023/AFP)

BEIJING, 6 Januari- China menegaskan bahawa negara itu telus mengenai data COVID-19. Ia sebagai membalas kritikan Pertubuhan Kesihatan Sedunia (WHO) yang menyatakan negara tersebut tidak telus mengenai data dikongsikan.Negara tembok besar itu hanya merekodkan 23 kematian sejak Disember lalu, walaupun kes jangkitan melonjak.Bagaimanapun, Pengarah Kecemasan WHO, Micheal Ryan memaklumkan organisasi global itu tidak mempunyai data lengkap dari China.

"Kami percaya bahawa jumlah semasa yang diterbitkan dari China kurang menggambarkan kesan sebenar penyakit itu dari segi kemasukan ke hospital, dari segi kemasukan ke unit rawatan rapi (ICU) dan khususnya dari segi kematian," katanya.Beijing bagaimanapun menegaskan China sentiasa berkongsi maklumat dan data yang relevan dengan masyarakat antarabangsa dengan sikap terbuka dan telus.Kebimbangan masyarakat antarabangsa semakin meningkat susulan peningkatan mendadak kes jangkitan COVID-19 di China selepas Beijing menarik balik sekatan.Pelbagai negara juga telah mengenakan peraturan baharu COVID-19 terhadap pelawat dari China berikutan wabak itu yang memerlukan semua ketibaan untuk menyerahkan keputusan ujian COVID-19 negatif, selain beberapa saringan air sisa daripada penerbangan yang tiba dari negara paling yang ramai penduduk di dunia itu.-AFP


Pelancong China boleh masuk Thailand tanpa Ujian COVID-19

(Pelawat dari China memegang dokumen vaksinasi COVID-19 selepas tiba di lapangan terbang Paris-Charles-de-Gaulle di Roissy, Paris, pada 1 Jan. 2023/AFP)

BANGKOK, 6 Januari- Pelancong dari China boleh memasuki negara Thailand tanpa melakukan ujian COVID-19 sebelum berlepas. Pihak berkuasa Thailand berkata ia bertujuan memulihkan sektor pelancongan negara itu.China telah mengalami lonjakan jangkitan kes jangkitan COVID-19 selepas Beijing bulan lalu memansuhkan sekatan yang ketat.Amerika Syarikat, Kanada, Jepun dan Perancis adalah antara negara yang telah mengenakan peraturan baharu yang mewajibkan pelancong dari China melakukan ujian COVID-19 negatif, susulan kebimbangan terhadap peningkatan kes di negara itu.Bagaimanapun, semalam pihak berkuasa Thailand berkata semua negara harus dilayan sama.

(Ramai pelancong dari China mengunjungi Thailand/AFP)

Menteri Kesihatan Awam, Anutin Charnvirakul berkata Thailand tidak memerlukan keputusan ujian Covid daripada pelancong dari mana-mana negara. Beliau berkata demikian kepada pemberita pada Khamis selepas pertemuan antara pegawai kesihatan, pelancongan dan pengangkutan.Menurut data kerajaan, China merupakan sumber pelancong asing terbesar kepada Thailand sebelum COVID-19 dengan mencatatkan hampir 11 juta ketibaan pada 2019.Sektor pelancongan menyumbang hampir 20 peratus daripada pendapatan negara sebelum pandemik COVID-19 melanda. Bagaimanapun, sekatan sempadan yang ketat pada kemuncak krisis kesihatan telah menjejaskan operasi hotel, restoran dan pengusaha pelancongan di seluruh negara."Ini adalah peluang untuk memulihkan keadaan ekonomi kami dan pulih daripada kerugian yang kami alami selama hampir tiga tahun," kata Anutin.Dalam pada itu, Timbalan Gabenor Pihak Berkuasa Pelancongan Thailand, Tanes Petsuwan menjangkakan kira-kira 60,000 warga China akan mengunjungi Thailand bulan ini dan jumlah tersebut akan terus meningkat.-AFP


Pakistan perlu lebih US$16 bilion untuk pemulihan banjir- PBB

(Orang ramai yang kehilangan tempat tinggal menggunakan bot untuk menyeberangikawasan banjir di daerah Dadu, wilayah Sindh, 27 September 2022/Fail AFP)

GENEVA, 6 Januari- Pakistan memerlukan lebih US$16 bilion untuk program pemulihan pasca banjir besar tahun lalu.Ketua delegasi PBB dari Kementerian Luar Pakistan, Syed Haider Shah berkata, negaranya diharap dapat menampung separuh daripada jumlah itu melalui sumber domestik. Manakala, selebihnya bergantung kepada sumbangan luar.Dalam usaha memenuhi keperluan itu, Perdana Menteri Pakistan, Shehbaz Sharif dan Setiausaha Agung PBB Antonio Guterres akan menjadi tuan rumah Persidangan Antarabangsa di Geneva minggu depan.Ia bertujuan menggerakkan sokongan untuk membina semula Pakistan selepas banjir besar yang telah mengorbankan lebih 1700 nyawa dan menyebabkan seramai 30 juta orang terjejas.Acara sehari itu akan mengumpulkan wakil peringkat tinggi dari berpuluh-puluh negara, termasuk beberapa ketua negara dan kerajaan, yang masih belum dinamakan."Keperluan adalah sekitar US$16.3 bilion," kata Knut Ostby, wakil Program Pembangunan PBB di Pakistan, kepada pemberita."Ini adalah detik penting bagi masyarakat global untuk berdiri bersama rakyat Pakistan," kata Khalil Hashmi, utusan PBB negara itu di Geneva, sambil menegaskan bahawa persidangan itu akan menjadi permulaan untuk proses beberapa tahun".

(Pakistan memerlukan lebih US$16 bilion untuk program pemulihan pasca banjir besar tahun lalu- PBB)

Sebelum ini, sebanyak US$816 juta sumbangan diperlukan untuk membantu mangsa banjir besar monsun Pakistan, kurang daripada separuh jumlah itu.Namun keadaan kekal teruk beberapa bulan selepas musim monsun berakhir dengan air banjir masih belum surut di beberapa bahagian di selatan Pakistan.Berjuta-juta orang kekal kehilangan tempat tinggal dan ramai yang mula pulang ke rumah, Ostby menyatakan bahawa mereka kembali ke rumah yang rosak atau musnah dan ladang yang dilitupi lumpur.Bilangan mereka yang menghadapi masalah kekurangan makanan meningkat dua kali ganda kepada 14.6 juta orang, katanya.Sementara itu, semasa persidangan di Geneva, Pakistan akan membentangkan strategi yang bertujuan untuk pemulihan dan pembinaan semula Pakistan yang berdaya tahan iklim."Istimewanya tentang persidangan adalah untuk menggerakkan sokongan untuk tindak balas segera terhadap bencana, ia juga diadakan pada masa di mana dunia menyedari bahawa ini adalah isu global," kata Ostby."Ia perlu ditangani dengan perpaduan global", katanya.-AFP


Lelaki Palestin dibebaskan selepas empat dekad ditahan

ARARA, 6 Disember- Banduan Palestin antara paling lama dalam tahanan Israel, Karim Younis dibebaskan selepas empat dekad meringkuk dalam penjara negara haram itu.Pembebasan diputuskan Menteri Keselamatan Israel, Itamar Ben-Gvir yang tidak puas hati selepas kerajaan enggan memperkenalkan hukuman mati kepada individu terlibat kes keganasan.Younis dihantar ke balai pusat Ra'anana sebaik keluar dari penjara.Individu itu kemudian dijemput saudaranya, sementara orang ramai mengerumuninya yang gembira dengan pembebasan berkenaan.Menteri bertanggungjawab membebaskan Younis memaklumkan gerak geri bekas banduan itu akan diperhatikan.Sebarang usaha meraikan pembebasannya ketika berada di kampung halaman dilarang bagi mengelak insiden tidak diingini.

Younis ditahan pada tahun 1983 atas tuduhan culik dan bunuh anggota tentera tiga tahun sebelum itu.Dia pada mulanya dikenakan hukuman mati.Hukuman bagaimanapun diringankan kepada penjara 40 tahun ketika pentadbiran Presiden Shimon Peres.- AFP


Protes di Peru jejaskan sektor pelancongan

(Penunjuk perasaan menuntut peletakan jawatan presiden baharu Dina Boluarte, penutupan Kongres,perubahan kepada perlembagaan dan pembebasan bekas presiden Pedro Castillo/ AFP)

ICA, 6 Januari - Protes di Peru menjejaskan sektor pelancongan negara itu dan terbaharu, apabila sebilangan besar lebuh raya pantainya disekat oleh penunjuk perasaan.Mereka membantah kerajaan presiden baharu, Dina Boluarte.Penunjuk perasaan menggunakan tayar yang dibakar untuk menghalang jalan di Lebuhraya Pan-Amerika Selatan.Menurut pihak industri pelancongan, sejak protes tercetus terdapat 60% tempahan dibatalkan untuk separuh pertama tahun ini.

(Penunjuk perasaan menuntut peletakan jawatan presiden baharu Dina Boluarte, penutupan Kongres, perubahan kepada perlembagaan dan pembebasan bekas presiden Pedro Castillo/ AFP)

Peru adalah rumah kepada ratusan tarikan arkeologi seperti kubu Inca Machu Picchu dan kawasan purba Nasca LinesProtes bermula pada Disember susulan pemecatan bekas presiden Pedro Castillo.Penunjuk perasaan menuntut peletakan jawatan presiden baharu Dina Boluarte, penutupan Kongres, perubahan kepada perlembagaan dan pembebasan Castillo. -REUTERS


China akan buka sempadan dengan Hong Kong

HONG KONG, 5 Januari- China akan membuka semula sempadan dengan wilayah pentadbiran khasnya di Hong Kong pada Ahad buat kali pertama dalam tempoh tiga tahun, kerana peraturan ketat COVID-19 telah menjejaskan pertumbuhan ekonominya.Perjalanan bebas kuarantin antara hab kewangan dan tanah besar akan dibuka walaupun ia akan dilakukan secara "berperingkat dan teratur", kata Pejabat Hal Ehwal Hong Kong dan Macau dalam satu notis pada Khamis.China bersedia untuk membuka semula sektor pelancongan dan mengalu-alukan kedatangan pelancong antarabangsa dan penduduk yang pulang dari luar negara tanpa perlu dikuarantin buat kali pertama sejak 2020.Walaupun jangkitan COVID-19 meningkat, namun China melonggarkan sekatan akibat virus itu.Hong Kong turut mematuhi dasar 'sifar COVID-19' sehingga pertengahan 2022.Semua peraturan itu dilonggarkan pada Disember namun pemakaian pelitup separuh muka diwajibkan kecuali semasa bersenam.Hong Kong dan China turut mengurangkan langkah berjaga-jaga seperti yang dilakukan di seluruh dunia untuk pembukaan semula sempadan negara.

(Orang ramai beratur di pusat vaksinasi sebelum sempadan negara  dibuka semula/REUTERS)

Pemimpin Hong Kong John Lee berkata bermula 8 Januari, seramai 60,000 individu dibenarkan untuk merentasi Hong Kong dan China dalam sehari. Orang ramai perlu membuat tempahan dalam talian untuk merentasi sempadan darat, manakala feri dan penerbangan tertakluk kepada ketersediaan tiket."Memasuki tanah besar melalui Hong Kong menjadi pilihan yang sangat realistik dan boleh dilaksanakan," kata Lee. "Selain itu ia juga akan membawa kesan yang sangat positif dari segi minat pelaburan asing."Lee berkata kerajaan akan membuat pengumuman mengenai peraturan merentas sempadan antara Hong Kong dan Macau pada masa akan datang.Orang ramai di Hong Kong hanya boleh sampai ke tanah besar melalui lapangan terbang bandar atau melalui dua pusat pemeriksaan iaitu di Teluk Shenzhen dan satu lagi menerusi jambatan Hong Kong-Zhuhai-Macau.Kebanyakan sempadan lain termasuk perhentian kereta api laju West Kowloon telah ditutup sejak awal 2020.Sebelum COVID-19 muncul pada akhir 2019 data kerajaan menunjukkan lebih daripada 236 juta perjalanan penumpang rentas sempadan dalam setahun.China tidak memerlukan orang ramai untuk menunjukkan keputusan ujian COVID-19 apabila tiba dari Hong Kong.Manakala China akan mengeluarkan visa pelancongan dan perniagaan khas untuk penduduk tanah besar yang melawat Hong Kong mulai 8 Januari, kata pejabat itu.China juga akan meningkatkan penerbangan antara tanah besar, Hong Kong dan Macau, katanya.Penduduk Hong Kong berpusu-pusu ke klinik untuk mendapatkan vaksin COVID-19 sebelum pembukaan semula sempadan, kerana sesetengahnya bimbang boleh membawa lonjakan jangkitan dan permintaan untuk vaksin mRNA tidak tersedia secara meluas di tanah besar itu.- REUTERS